ΟΛΥΜΠΙΑΚΟΣ: 6 Ιαν 2014\nΟ Βλάντιμιρ Βάις ενημέρωσε από τα social media πως θα στείλει την Τρίτη στους νικητές του διαγωνισμού του δέκα φανέλες αλλά και κάρτες.\nΟ Σλοβάκος εξτρέμ πόσταρε στο λογαριασμό του στο Facebook τη σχετική ειδοποίηση προς τους δέκα τυχερούς.\nΟ μεσοεπιθετικός των ερυθρόλευκων εκτός από τις δέκα φανέλες του Ολυμπιακού που θα φέρουν την υπογραφή του θα στείλει και ευχετήριες κάρτες.\nΝα θυμίσουμε ότι πρόσφατα ο Ολυμπιακός μαζί με τον Βλάντιμιρ Βάις είχαν μεριμνήσει να στείλουν στο νεαρό ball boy του Άρη την εμφάνιση που του έκαψαν εξαγριωμένοι οπαδοί της ομάδας της Θεσσαλονίκης στον αγώνα των δύο ομάδων.\nO Ντιόγκο παρουσιάστηκε από την Παλμέιρας, δήλωσε περήφανος που φοράει την φανέλα της και έθεσε ως στόχο του να σημειώσει επιτεύγματα ανάλογα με εκείνα της πρώτης του θητείας στον Ολυμπιακό.\nΟ Βραζιλιάνος επιθετικός που έχει φορέσει τα ερυθρόλευκα είπε στο πλαίσιο της παρουσίασής του: «Θέλω να κάνω στην Παλμέιρας ό,τι έκανα και στον Ολυμπιακό στην πρώτη μου θητεία στην ομάδα. Έχω παίξει σε μεγάλες ομάδες όπως είναι ο Ολυμπιακός στην Ελλάδα και η Πορτουγκέζα στην Βραζιλία.\nΤώρα που ήρθα εδώ αντιλαμβάνομαι πλήρως το μεγαλείο και το μέγεθος της Παλμέιρας. Είναι ένας πολύ σπουδαίος και μεγάλος σύλλογος. Είμαι περήφανος που φοράω την φανέλα του».\nΟ Ντιόγκο τόνισε και μεταξύ άλλων ό,τι «δεν ήρθα εδώ για να γίνω ένας ακόμα παίκτης που πέρασε από την Παλμέιρας. Έχω στόχους και θέλω να προσφέρω. Σκοπός μου είναι να βάλω αρκετά γκολ και να βοηθήσω την ομάδα».\nΟ Γιώργος Μπαρτζώκας βραβεύτηκε από τον ΣΕΠΚ για την ανάδειξή του ως προπονητής της χρονιάς της Ευρωλίγκας και δεν παρέλειψε να ευχαριστήσει όσους συνέβαλαν στην επιτυχία του Ολυμπιακού, αλλά και να συγχαρεί τους Αργύρη Πεδουλάκη και Φώτη Κατσικάρη για τα δικά τους επιτεύγματα.\n«Καλησπέρα σας και καλή χρονιά. Χρόνια πολλά σε όλους με υγεία. Θα ήθελα να ευχαριστήσω πάρα πολύ θερμά τον Σύνδεσμο για την τιμή που μου κάνει, για την οικογένεια των προπονητών αυτή η βράβευση είναι πολύ σημαντική. Στη σκιά της απώλειας τριών πολύ σημαντικών προσωπικοτήτων (του Γιώργου Κολοκυθά, του Γιώργου Αμερικάνου και του Φίλιππου Συρίγου) υπήρξαν τρόπαια που κατέκτησαν οι Έλληνες προπονητές και πολύ ενθαρρυντικά επιτεύγματα.\nΟ Αργύρης (Πεδουλάκης) έκανε καταπληκτική δουλειά, ο Φώτης (Κατσικάρης) επίσης, αλλά κι εμείς στον Ολυμπιακό.\nΘα ήθελα να αφιερώσω αυτό το τιμητικό βραβείο στους συνεργάτες μου στο προπονητικό team στον Ολυμπιακό, που αν δεν είχαν περισσότερη, είχαν εξίσου την ίδια με εμένα συνεισφορά σε αυτό που καταφέραμε και να ευχηθώ στο μέλλον να υπάρξουν κι άλλες τέτοιου είδους διακρίσεις. Είμαι σίγουρος πως θα τα καταφέρουμε. Ευχαριστώ», ανέφερε ο Γιώργος Μπαρτζώκας λίγο μετά την βράβευσή του, ενώ η ΚΑΕ Ολυμπιακός δημοσίευσε και το σχετικό βίντεο, το οποίο συνοδεύει το κείμενο (δείτε το σχετικό θέμα ΕΔΩ).\nΟ Ολυμπιακός σε καθημερινή βάση δημιουργεί και νέα... ρεκόρ!\nΟι ερυθρόλευκοι έγιναν η πρώτη ομάδα σε επίπεδο Α' Εθνικής που σπάει το... φράγμα των 2.000 βαθμών!\nΜία ακόμα κορυφαία επίδοση για τον Ολυμπιακό, που με τη νίκη επί της Καλλονής στο "Γ. Καραϊσκάκης" το περασμένο Σάββατο, έγινε η πρώτη ομάδα στην ιστορία του ελληνικού ποδοσφαίρου που πέρασε τους 2 χιλιάδες βαθμούς, από καταβολής της Α' Εθνικής.\nΟι νταμπλούχοι Ελλάδας έπιασαν τους 2.001 βαθμούς, με τον Παναθηναϊκό να έχει 1.969, ενώ η ΑΕΚ έχει 1.915 και ο ΠΑΟΚ 1.815.\nΟ Απόλλωνας πανηγύρισε μεγάλη νίκη με 0-2 στο «Κλ. Βικελίδης» επί του Άρη (Μίνγκας 2', Πετρόπουλος 60') και τον έσπρωξε ακόμα πιο κοντά στη Football League. Χαμένο πέναλτι αμέσως μετά το 0-2 οι «κίτρινοι».\nΔείτε τα στιγμιότυπα του ματς της 18ης αγωνιστικής της Σούπερ Λίγκας, Άρης - Απόλλων, ΕΔΩ\nΟ κορυφαίος προπονητής της Ευρώπης για τη σεζόν 2013-14 τιμήθηκε από τον Σύνδεσμο Ελλήνων Προπονητών Καλαθοσφαίρισης.\nΔείτε το βίντεο που ανρτήθηκε στην επίσημη ιστοσελίδα της ΚΑΕ Ολυμπιακός:\nΔείτε τα στιγμιότυπα του ματς της 12ης αγωνιστικής της Basket League, Ολυμπιακός - Κηφισιά, ΕΔΩ\nΗ Μπαρτσελόνα δεν τα κατάφερε (76-72) απέναντι στην Λαμποράλ Κούτσα, αλλά ο Κώστας Παπανικολάου ήταν ένας εκ των πρωταγωνιστών των πιο όμορφων φάσεων της 14ης αγωνιστικής της ΑCB.\nΟ πρώην παίκτης του Ολυμπιακού φιλοδώρησε με μία τάπα τον Λέο Μαϊνόλντι και βρέθηκε στην 6η θέση του TOP 7, ενώ στην κορυφή συναντάμε τον Μαξ Κουγκέρ της Μανρέσα.\nΟ Θίο Γουόλκοτ υπέστη ρήξη χιαστών και θα μείνει εκτός για έξι μήνες, χάνοντας τη σεζόν και το Μουντιάλ!\nΜε τον χειρότερο τρόπο ξεκίνησε το 2014 για τον Θίο Γουόλκοτ και την Αρσεναλ...\nΟ τραυματισμός του Αγγλου επιθετικού στο ματς Κυπέλλου με την Τότεναμ αποδείχτηκε ο χειρότερος που θα μπορούσε να του συμβεί!\nΤο επίσημο ιατρικό ανακοινωθέν κάνει λόγο για ρήξη χιαστών συνδέσμων στο αριστερό γόνατο και απουσία έξι μηνών, κάτι που σημαίνει πως δεν χάνει απλά το υπόλοιπο της σεζόν στο Νησί, αλλά και το Μουντιάλ της Βραζιλίας!\nΠου να το φανταζόταν ο ίδιος όταν αποχωρούσε με το φορείο και έκανε το σήμα με το 2-0 του σκορ, ότι τα νέα θα ήταν τόσο άσχημα...\nΑνταλλαγή Γιώργου Παπαδόπουλου με τον Χρήστο Κιόσση.\nΤο ΤΑΑ Ολυμπιακός, στα πλαίσια της μεταγραφικής ενίσχυσης της ομάδας, ανακοινώνει ότι επήλθε συμφωνία με τον ΓΣ Λαμία για την ανταλλαγή του Χρήστου Κιόσση με τον Γιώργο Παπαδόπουλο. Ο Χρήστος Κιόσσης που αγωνίζεται στην θέση του Κεντρικού, ύστερα από εισήγηση του προπονητή του Ολυμπιακού Δημήτρη Καζάζη, θα βοηθήσει την ομάδα μας έως το τέλος της σεζόν σε Ελλάδα και Ευρώπη ενώ ο Γιώργος Παπαδόπουλος θα "μετακομίσει" στη Λαμία. Ο νέος παίκτης του Ολυμπιακού γεννήθηκε στις 23.12.1982 έχει ύψος 1.98 και έχει αγωνιστεί στον Άρη Θεσσαλονίκης, στον Πανελλήνιο, στην ΕΑ Πατρών και στον ΠΑΟΚ.\nΟ Κώστας Μήτρογλου προπονήθηκε κανονικά με τον Ολυμπιακό σήμερα, όπως ήδη σας έχουμε ενημερώσει, και τα ευρωπαϊκά ΜΜΕ... ξεσηκώθηκαν πάλι για χάρη του.\nΜΜΕ σε Γερμανία, Βέλγιο, Ολλανδία και Τουρκία αφιέρωσαν χώρο και... χρόνο για να γράψουν σχετικά με τον "πιστολέρο" του Θρύλου και τη Δευτέρα.\nΣτη Γερμανία ο "Μητρογκόλ" είναι στην τελική λίστα των 10 φορ που ενδιαφέρουν την Μπορούσια Ντόρτμουντ. Μαζί του είναι παίκτες όπως οι Κόστα, Μπεντέκε, Βόλαντ, Ράμος, Ντζέκο, Ντιούφ και Μαρτίνεζ.\nΑπό εκεί και πέρα όμως Βέλγοι, Ολλανδοί και Τούρκοι κάνουν λόγο για... δικές τους ομάδες. Τα ονόματα που διαρρέουν είναι αυτά των Σταντάρ Λιέγης, Φενέρ, Γαλατά και Τραμπζονσπόρ.\nΑπό την άλλη υπάρχουν και οι Άγγλοι με το σημαντικό αριθμό συλλόγων, που επιζητούν την απόκτηση του Μήτρογλου από τον Ολυμπιακό.\nΟ Ολυμπιακός ξεκίνησε την προετοιμασία του για το παιχνίδι (9/1, 21:45) με την Αρμάνι Τζινς Μιλάνο, με τους Σέντρικ Σίμονς και Δημήτρη Κατσίβελη να προπονούνται κανονικά σήμερα, ενώ προφυλάχθηκε ο Λοτζέσκι.\nΟ Σέντρικ Σίμονς στην αναμέτρηση (5/1, 69-64) με τη Νέα Κηφισιά τραυματίστηκε στο μάτι, αλλά η κατάστασή του δεν εμπνέει ανησυχία όπως φάνηκε από τις εξετάσεις στις οποίες υποβλήθηκε και συμμετείχε κανονικά στην προπόνηση των Πρωταθλητών Ευρώπης της Δευτέρας (6/1).\nΤο «παρών» στο ΣΕΦ έδωσε και ο Δημήτρης Κατσίβελης, ο οποίος ξεπέρασε το διάστρεμμα που τον ταλαιπώρησε τις τελευταίες ημέρες και προπονήθηκε κανονικά.\nΑντιθέτως με τους Σίμονς και Κατσίβελη, ο Ματ Λοτζέσκι, ο οποίος υπέστη ελαφρύ διάστρεμμα στο αριστερό πόδι στην αναμέτρηση της 12ης αγωνιστικής της Α1, προτιμήθηκε να προφυλαχθεί για προληπτικούς λόγους και να μην προπονηθεί σήμερα. Ο Λοτζέσκι είναι πιθανόν να ξεκουραστεί και αύριο, αλλά δεν τίθεται θέμα απουσίας του από την αναμέτρηση με την Αρμάνι Τζινς Μιλάνο για την 2η αγωνιστική του TOP 16 της Ευρωλίγκας.\nΠολύ μεγάλη ανταπόκριση τόσο από τον κόσμο του Ολυμπιακού όσο από τον ελληνικό Τύπο στη Αμερική είχε η παρουσία του Βαγγέλη Μαρινάκη στη Νέα Υόρκη.\nΗ επίσκεψη του προέδρου του Ολυμπιακού στον Σύνδεσμο της Νέας Υόρκης έγινε πρώτο θέμα στον Εθνικό Κήρυκα, την ημερήσια ελληνοαμερικανική εφημερίδα και αντιμετωπίστηκε με πολύ μεγάλη ικανοποίηση από τον ερυθρόλευκο κόσμο στις ΗΠΑ.\nΕιδικότερα οι εκαντοντάδες οπαδοί του Ολυμπιακού ευχαριστήθηκαν σε μεγάλο βαθμό για την παρουσία του στα γραφεία του Συνδέσμου τους. Παράλληλα χρήστης του youtube και οπαδός του Θρύλου από τις ΗΠΑ ανέβασε σε βίντεο τις τοποθετήσεις του ισχυρού άνδρα των ερυθρόλευκων.\nO Τσόρι Ντομίνγκεζ εισέπραξε την αγάπη και τη λατρεία των οπαδών της Ρίβερ Πλέιτ και στα social media, ενώ μίλησε για το ποδοσφαιρικό του μέλλον.\nΣτη Ρίβερ Πλέιτ έχουν αρχίσει εδώ και αρκετό καιρό να... αναπολούν τον Τσόρι και η επιστροφή του Φερνάντο Καβενάγκι στην ομάδα μετά από χρόνια άνοιξε την... όρεξη του κόσμου και ίσως και της διοίκησης της Ρίβερ.\nΤι έγραψε όμως ο ίδιος ο Ντομίνγκες στο twitter του;\n«Είμαι δεμένος με την Ρίβερ Πλέιτ, όμως έχω συμβόλαιο με τον Ολυμπιακό και είμαι καλά εδώ. Υπάρχει δέσμευση με την ελληνική ομάδα και είναι ξεκάθαρο πως θα μείνω εκεί», ανέφερε για το μέλλον του.\nΚατά τα άλλα σχολίασε πως «σας ευχαριστώ πολύ για την αγάπη σας και τα μηνύματά σας.\nΧαίρομαι πολύ που ο Φερνάντο Καβενάγκι (με τον οποίο ήταν συμπαίκτης στην Ρίβερ) γύρισε στο... σπίτι μας. Είναι από τα μεγάλα είδωλα της ομάδας. Χαίρομαι πάντα σε μεγάλο βαθμό όταν μου δείχνετε την στήριξή σας. Είμαι ευγνώμων για τα μηνύματα που μου στείλατε. Όλα αυτά τα κρατάω και σας ευχαριστώ θερμά».\nΟ Μίτσελ πρόκειται να κάνει αρκετές διαφοροποιήσεις ως προς το αρχικό σχήμα του Ολυμπιακού για τον αγώνα με τον Αστέρα Τρίπολης για το Κύπελλο Ελλάδας.\nΟι Μπάλας Μέγιερι, Μιγκέλ Τόρες και Χοσέ Χολέμπας είναι τρεις εκ των υποψηφίων για την 11άδα του Ολυμπιακού για το ματς με τους Αρκάδες την Τετάρτη.\nΟ Μίτσελ αναμένεται να κάνει πάλι κάποιες αλλαγές. Βέβαια στο βασικό σχήμα λογικά θα είναι ξανά οι Ανδρέας Σάμαρης και Γιάννης Μανιάτης, όπως και ο Χαβιέρ Σαβιόλα.\nΚατά τα άλλα ο Μίτσελ θα κάνει δοκιμές και στην προπόνηση της Τρίτης, που θα είναι και η τελευταία πριν την αναμέτρηση με τον Αστέρα Τρίπολης στο Καραϊσκάκη για το Κύπελλο.\nΟ Ισπανός τεχνικός γενικότερα κρατάει συνεχώς τους παίκτες του σε εγρήγορση και ζητά πάντα το καλύτερο δυνατό από όλους. Τις τελικές του αποφάσεις για την ενδεκάδα θα τις πάρει το αργότερο έως το πρωί της Τετάρτης.\nΟ ατζέντης του Αμπντούλ Ραζάκ με μία λιτή δήλωσή του στο "Gazzetta.gr" επισημαίνει πως γνωρίζει για τον Ολυμπιακό και τα όσα ακούγονται για τον παίκτη του.\nΟ Χασάν Εγκιλμέζ, που είναι εκ των εκπροσώπων του παίκτη, υποστήριξε αρχικά πως... «ξέρουμε για την ομάδα του Ολυμπιακού. Γνωρίζουμε πως υπάρχει ενδιαφέρον από την Ελλάδα για τον παίκτη».\nΣτη συνέχεια όμως απέφυγε να δώσει οποιαδήποτε άλλη λεπτομέρεια... «Ο Αμπντούλ Ραζάκ είναι παίκτης της Ανζί αυτήν την στιγμή. Θα δούμε στο προσεχές διάστημα το τι θα συμβεί. Δεν μπορώ να σας πω κάτι άλλο», επισήμανε χαρακτηριστικά.\nΧωρίς τέσσερις παίκτες συνεχίζει την προετοιμασία του για το παιχνίδι με τον Ολυμπιακό για το Κύπελλο Ελλάδας ο Αστέρας Τρίπολης.\nΤην προετοιμασία του για το παιχνίδι Κυπέλλου της Τετάρτης στο Καραϊσκάκη με τον Ολυμπιακό, συνέχισε σήμερα ο Αστέρας Τρίπολης, με τον τεχνικό των Αρκάδων να αντιμετωπίζει μερικές σημαντικές απουσίες. Συγκεκριμένα, οι Ντε Μπλάσις, Ναβάρο, Λούι, και Κουρμπέλης έκαναν ατομικό, γεγονός που προκαλεί έντονο προβληματισμό στον Βεργέτη.\nΤο πρόγραμμα έγινε κάτω από κακές καιρικές συνθήκες, καθώς η βροχόπτωση ήταν έντονη και το κρύο τσουχτερό. Το βάρος της προπόνησης έπεσε σε θέματα τακτικής στο γήπεδο και ανάπτυξης παιχνιδιού, ενώ ακολούθησαν πολλά τελειώματα και στημένες φάσεις. Για αύριο είναι προγραμματισμένη μία τελευταία προπόνηση, με την οποία θα ολοκληρωθεί η προετοιμασία του Αστέρα και στην συνέχεια θα ανακοινωθεί η αποστολή που θα ταξιδέψει στον Πειραιά για το παιχνίδι κόντρα στον Ολυμπιακό.\nΟ Ντέιβιντ Μόγιες θέλει να βάλει δικά του στοιχεία στο ρόστερ της Μάντσεστερ Γιουνάιτεντ προκειμένου να την... «ξαναχτίσει» από την αρχή και αρχικά «ψάχνεται» για τρεις θέσεις, για αριστερό μπακ, για μέσο και επιθετικό.\nΟ Σκοτσέζος τεχνικός έστειλε σκάουτερ να παρακολουθήσουν από κοντά τον Ντιέγκο Κόστα και τον Άντερ Ερέρα. Ο υπέυθυνος σκάουτινγκ των «κόκκινων διαβόλων», Ρόμπι Κούκ, είδε τον Κόστα που αγωνίστηκε όλο το 90λεπτο στον αγώνα της Ατλέτικο Μαδρίτης με τη Μάλαγα το Σάββατο (4/1). Το μοναδικό τέρμα της αναμέτρησης πέτυχε ο Κόκε, ένας μέσος για τον οποίο επίσης φαίνεται να ενδιαφέρεται η αντίπαλος του Ολυμπιακού στους "16" του Champions League. Ο Κουκ παρακολούθησε και τον Ερέρα που αγωνίστηκε στον αγώνα της Μπιλμπάο με τη Σοσιεδάδ.\nΟ Κόστα για τον οποίο έχουν επίσης εκφράσει ενδιαφέρον Λίβερπουλ, Τσέλσι και Άρσεναλ είναι ίσως ο κορυφαίος επιθετικός στην Ευρώπη αυτή τη περίοδο έχοντας σκοράρει 19 τέρματα σε 18 αγώνες βοηθώντας έτσι την Ατλέτικο να βρίσκεται στην κορυφή του ισπανικού πρωταθλήματος. Ο Ερέρα για τον οποίο κινήθηκαν οι πρωταθλητές Αγγλίας και το περασμένο καλοκαίρι, έχει συμβόλαιο με την Αθλέτικ το οποίο λήγει σε 2μιση χρόνια.\nΠαρόλα αυτά ο Μόγιες, σύμφωνα με δημοσιεύματα, είναι αποφασισμένος να ξαναπροσπαθήσει για την απόκτησή του καθώς οι τραυματισμοί έχουν μειώσει εκ νέου τις επιλογές που διαθέτει για τη μεσαία γραμμή της ομάδας του.\nΌσο για τη θέση του αριστερού μπακ, πρώτος στη λίστα παραμένει από το καλοκαίρι ο 29χρονος Λέϊτον Μπέινς της Έβερτον για τον οποίο η Γιουνάιτεντ ενδέχεται να κινηθεί και πάλι.\nΣταθερή αλλά και κρίσιμη χαρακτηρίζουν οι γιατροί του νοσοκομείου της Γκρενόμπλ την κατάσταση της υγείας του Μίκαελ Σουμάχερ.\nΟ Γερμανός παγκόσμιος πρωταθλητής της Formula 1 εξακολουθεί να νοσηλεύεται σε τεχνητό κώμα λαμβάνοντας διαρκή φροντίδα μετά και από τις δύο χειρουργικές επεμβάσεις στις οποίες έχει υποβληθεί όμως, όπως αναφέρει το νέο ιατρικό ανακοινωθέν δεν έχει διαφύγει τον κίνδυνο.\n«Η κλινική εικόνα του Μίκαελ Σουμάχερ είναι σταθερή καθώς βρίσκεται υπό διαρκή θεραπεία και φροντίδα. Ωστόσο, οι θεράποντες γιατροί του τονίζουν ότι εξακολουθούν να χαρακτηρίζουν την κατάσταση της υγείας του κρίσιμη», αναφέρει η ανακοίνωση του νοσοκομείου που παρουσιάζει σε δημοσίευμά του το "pamesports.gr".\nΤόσο από την εμφάνιση όσο και από το νικηφόρο 3-0 έμεινε ικανοποιημένος ο προπονητής των Νέων του Ολυμπιακού, Μπερντ Στορκ.\nΟ Γερμανός τεχνικός των ερυθρόλευκων μετά τον αγώνα με την Καλλονή στο Ρέντη δεν έκρυψε την ικανοποίησή του για την απόδοση της ομάδας του τονίζοντας:\n«Ξέραμε ότι είναι δύσκολο παιχνίδι για εμάς, διότι η βαθμολογική διαφορά που μας χώριζε από την Καλλονή δεν ήταν μεγάλη, ενώ και στον πρώτο γύρο είχαμε χάσει εκεί. Θέλαμε να συνεχίσουμε με νίκες και να παίξουμε καλύτερα απ’ ό,τι στο πρώτο παιχνίδι. Χάσαμε πολλές ευκαιρίες στο δεύτερο μέρος και αυτό πρέπει να διορθωθεί. Γενικά, είμαι ικανοποιημένος από την εμφάνιση και το αποτέλεσμα, αν αναλογιστούμε ότι ήταν το πρώτο παιχνίδι της νέας χρονιάς. Είχαμε προετοιμαστεί γι’ αυτό το ματς και πήγαμε βήμα-βήμα. Είχαμε τον έλεγχο του αγώνα και το αποτέλεσμα ήταν ό,τι πρέπει για εμάς. Είχαμε προπονηθεί καλά. Είχαμε πλάνο και ξέραμε τι πρέπει να κάνουμε».\nΌσον αφορά το αν η διακοπή λόγω Χριστουγέννων επηρέασε την ομάδα, σχολίασε: «Δεν μας επηρέασε η διακοπή γιατί είχαμε κάνει έτσι το πρόγραμμά μας για να έχουμε κάποιες ημέρες προπονήσεις και έτσι προετοιμαστήκαμε όπως έπρεπε για την έναρξη των επίσημων υποχρεώσεών μας. Και τώρα έχουμε προγραμματίσει ένα φιλικό ματς την Τετάρτη με την Εθνική Κ17. Θα χρησιμοποιήσουμε παίκτες που δεν αγωνίστηκαν με την Καλλονή και μικρότερης ηλικίας έτσι ώστε να πάρουν ματς στα πόδια τους και να μπορέσουν να βελτιωθούν για τη συνέχεια».\nΣχετικά με το αν τώρα που ολοκληρώθηκαν οι ευρωπαϊκές υποχρεώσεις η ομάδα θα εμφανίζεται πιο φρέσκια, τόνισε: «Και στο παρελθόν ήμασταν το ίδιο. Εχουμε πολλούς παίκτες στο ρόστερ και όσοι παίζουν τους εμπιστεύομαι. Εμείς, σε αντίθεση με άλλες ομάδες, αποφασίσαμε να μην αναβάλουμε το ματς αυτό, παρότι απουσιάζουν με την Εθνική αρκετοί διεθνείς».\nΤέλος, τι εύχεται τον καινούργιο χρόνο ο Μπερντ Στορκ; «Εύχομαι η καινούργια χρονιά να φέρει υγεία και επιτυχίες στην ομάδα μου, αλλά φυσικά και σε όλη τη ακαδημία του Ολυμπιακού, όπως και στην πρώτη ομάδα. Εχουμε καλή συνεργασία με όλους στην ομάδα, με τον προπονητή κύριο Μίτσελ, τον κύριο Ισά και τον κύριο Καρεμπέ. Βρισκόμαστε όλοι κοντά και έχουμε μία καλή συνεργασία και εύχομαι αυτό να συνεχιστεί και την καινούργια χρονιά».\nΟ ατζέντης του Ταταρουσάνου Βίκτορ Μπεκάλι διαψεύδει τα περί ...επαφών με τον Ολυμπιακό.\nΚαθημερινά είναι τα δημοσιεύματα στο ρουμανικό Τύπο, όπως σας έχουμε ενημερώσει, σχετικά με το ενδεχόμενο μετακίνησης του Τσίπριαν Ταταρουσάνου στον Ολυμπιακό, αλλά ο ατζέντης του διεθνούς γκολκίπερ έκανε διαψεύσεις με σημερινή του συνέντευξη.\nΟ Βίκτορ Μπεκάλι δήλωσε ότι «το σίγουρο είναι πως ο Ταταρουσάνου δεν βρέθηκε στην Ελλάδα, όπως γράφτηκε. Δε νομίζω μάλιστα ότι θα υπάρξει θέμα με τον Ολυμπιακό και δεν πιστεύω ότι ο Ταταρουσάνου θα πάει στην Ελλάδα»!\nΗ Νο.1 διεκδικήτρια του τίτλου της Ευρωλίγκας είναι χωρίς αμφιβολία η Ρεάλ Μαδρίτης, σύμφωνα με τον Ετόρε Μεσίνα, ο οποίος υποστήριξε ότι Ολυμπιακός και Παναθηναϊκός θα βρεθούν στο Final 4.\nΣε συνέντευξη που παραχώρησε στην ιστοσελίδα "basketnet.net", ο προπονητής της ΤΣΣΚΑ Μόσχας μίλησε για τις ομάδες που θα διεκδικήσουν τον τίτλο της Ευρωλίγκας, αναφέρθηκε στους «αιώνιους», ενώ...αποκάλυψε και το μυστικό της επιτυχίας σε μια ομάδα.\n«Είναι πολλές οι ομάδες που μπορούν να βρεθούν στο F4. Ο Ολυμπιακός που θα υπερασπιστεί το στέμμα του, η Ούλκερ, η ΤΣΣΚΑ, η Μακάμπι, η Μπαρτσελόνα, το ίδιο και ο Παναθηναϊκός», τόνισε αρχικά ο Μεσίνα και πρόσθεσε:\n«Ωστόσο, αυτή τη στιγμή η ομάδα που παίζει καλύτερα απ' όλες και δίνει την αίσθηση ότι είναι η πρώτη διεκδικήτρια του τίτλου είναι δίχως αμφιβολία η Ρεάλ Μαδρίτης».\nΤέλος ο Μεσίνα μίλησε για το μυστικό της επιτυχίας σε μια ομάδα: «Σίγουρα πρέπει να υπάρχουν κανόνες, οι οποίοι πρέπει να είναι δεκτοί από όλους και ξεκάθαροι. Δεν έχει νόημα το να σέβεσαι τους κανόνες απλά επειδή είναι έτοιμος να σε τιμωρήσει, αλλά πρέπει να έχεις αυτοπειθαρχία.\nΣυνήθως οι ομάδες αποτελούνται από ώριμους ανθρώπους που γνωρίζουν την αξία των κανόνων και ξέρουν πότε πρέπει να κάνουν ένα βήμα πίσω για να ενθαρρύνουν ένα συμπαίκτη, ή πότε πρέπει να βγουν μπροστά και να σηκώσουν την ευθύνη στους ώμους τους, καθώς έχουν την ικανότητα και το ταλέντο να κάνουν αυτό που δεν μπορούν οι άλλοι».\nΔριμεία κριτική άσκησε στη Βραζιλία ο πρόεδρος της FIFA Σεπ Μπλάτερ, καθώς έχει αποτύχει να ολοκληρώσει σημαντικά έργα για τα τελικά του Παγκοσμίου Κυπέλλου το ερχόμενο καλοκαίρι.\nΠιο πίσω από κάθε άλλη διοργανώτρια χώρα, τα προηγούμενα χρόνια, είναι η Βραζιλία, η οποία έχει καθυστερήσει σημαντικά στην ολοκλήρωση των έργων (γήπεδα, αεροδρόμια, ξενοδοχεία) για τα τελικά του Παγκοσμίου Κυπέλλου το ερχόμενο καλοκαίρι, όπως επιβεβαιώνει και ο Σεπ Μπλάτερ, δηλώνοντας πως οι Βραζιλιάνοι είναι ...αδικαιολόγητοι, καθώς εδώ και επτά χρόνια γνωρίζουν πως θα φιλοξενήσουν το Μουντιάλ.\n«Καμία διοργανώτρια χώρα δεν βρέθηκε τόσο πίσω στις προετοιμασίες της από τότε που βρίσκομαι στη FIFA. Παρότι είναι οι μόνοι οι οποίοι ήξεραν τόσο μεγάλο χρονικό διάστημα ότι θα φιλοξενήσουν το Παγκόσμιο Κύπελλο, δεν έχουν καταφέρει να ανταποκριθούν».\nΗ προθεσμία της FIFA στην Βραζιλία, άλλαξε για τις 15 Απριλίου, καθώς είχε την πεποίθηση πως οι Βραζιλιάνοι δεν θα ήταν έτοιμοι μέχρι το τέλος Φεβρουαρίου, όπως η κυβέρνηση της διοργανώτριας χώρας είχε ορίσει.\nΙσπανικά ρεπορτάζ θέλουν, όπως ήδη σας έχουμε ενημερώσει, την Ντεπορτίβο Λα Κορούνια να ενδιαφέρεται για τον Αριέλ Ιμπαγάσα, βάζοντας όμως στο... "παιχνίδι" και την Λας Πάλμας να έχει στο στόχαστρο της τον πολύπειρο μέσο του Ολυμπιακού.\nΣύμφωνα με την «Provincia», ο Ιμπαγάσα είναι πιθανόν να αποχωρήσει από τον Ολυμπιακό, λόγω της έλλειψης ευκαιριών από τον Μίτσελ και δύο ομάδες της Σεγούντα Ντιβισιον φέρονται έτοιμες να... κονταροχτυπηθούν για την απόκτησή του!\nΤο δημοσίευμα επικαλείται πηγές από τον Τύπο της Γαλικίας, οι οποίες θέλουν τον «Κάνιο» να είναι ένας από τους βασικούς υποψήφιους για την αντικατάσταση του συμπατριώτη του Εμανουέλ Κούλιο, ο οποίος αναμένεται να αποχωρήσει. Η Ντεπορτίβο είναι πρώτη στη βαθμολογία και οι άνθρωποι της ομάδας φέρονται να ποντάρουν στην εμπειρία και την ποιότητα του "Κάνιο".\nΕνδιαφέρον για την απόκτησή του όμως, υπάρχει και από τα Κανάρια Νησιά. Η Λας Πάλμας, η οποία βρίσκεται στην πέμπτη θέση και είναι μέσα στο παιχνίδι της ανόδου, επίσης έχει δείξει ενδιαφέρον για τον 37χρονο μέσο του Ολυμπιακού και περιμένει... στη γωνία για την απόκτησή του!\nΠολύ κοντά στη μεταγραφή του στον Ολυμπιακό βρίσκεται ο Σίπριαν Ταταρουσάνου σύμφωνα με ξένα δημοσιεύματα και δη ρουμανικά.\nΟι Ρουμάνοι τονίζουν ότι ναι μεν ο παίκτης θα φύγει για τον Ολυμπιακό, αλλά η Στεάουα θα προσπαθήσει να τον κρατήσει έως το καλοκαίρι.\nΦιλοξενούνται, μάλιστα, δηλώσεις του Αλεξάντρου Φλορίν Τένε, του προπονητή τερματοφυλάκων της ομάδας, ο οποίος δεν γνωρίζει ακριβώς τι γίνεται με την περίπτωσή του νεαρού γκολκίπερ.\n«Ελπίζω να υπερασπιστεί την εστία μας έως το τέλος της φετινής σεζόν και μετά να επιλέξει το καλύτερο για αυτόν. Δεν γνωρίζω αν έχει ήδη υπογράψει με τον Ολυμπιακό», ήταν οι δηλώσεις του Τένε, με το ύφος γραφής του δημοσιεύματος από εκεί και πέρα, να αποκαλύπτει τις προθέσεις της Στεάουα, που θέλει να κρατήσει τον Ταταρουσάνου τουλάχιστον έως το καλοκαίρι.\nΑπό τον Ολυμπιακό είναι ξεκάθαρο πως δεν θα γίνουν άλλες μεταγραφές (πέραν αυτής του Πελέ) τη μεταγραφική περίοδο του Ιανουαρίου, όπως έχουν δηλώσει πολλές φορές παράγοντες της ερυθρόλευκης ΠΑΕ, αλλά παρόλα αυτά τα δημοσιεύματα που έχουν σχέση με μεταγραφές συνεχίζουν ακάθεκτα.\nΤελευταίο σενάριο είναι αυτό της ιστοσελίδας "sportbox.ru", η οποία αναφέρει ότι ο Ολυμπιακός ενδιαφέρεται για τον Ραζάκ της Ανζί Μαχατσκάλα.\n«Η Ανζί περιμένει τον Ολυμπιακό», είναι ο τίτλος του δημοσιεύματος, για να συνεχίσει μεταξύ άλλων το κείμενο...\n«Όπως έχει γίνει γνωστό από τη sportbox.ru, ο μέσος Αμπντούλ Ραζάκ ενδέχεται να ξεκινήσει τη νέα χρονιά, όντας μέλος του Ολυμπιακού Πειραιώς».\nΟ Ραζάκ είναι Ιβοριανός και έχει γεννηθεί στις 11 Νοεμβρίου 1992 στο Μπουακέ του Αμπιτζάν. Έχει παίξει σε Μάντσεστερ Σίτι, Πόρτσμουθ, Μπράιτον, Τσάρλτον και Ανζί και φέτος είχε 11 συμμετοχές σε επίσημα παιχνίδια.\nΤις πρώτες του δηλώσεις ως παίκτης του Πλατανιά έκανε το μεσημέρι της Δευτέρας ο Παναγιώτης Βλαχοδήμος, ο οποίος τόνισε μεταξύ άλλων πως ο μεγάλος του στόχος είναι να επιστρέψει στον Ολυμπιακό.\nΑναλυτικά οι δηλώσεις του στην επίσημη ιστοσελίδα του Πλατανιά\nΓια τους λόγους για τους οποίους επέλεξε τον Πλατανιά:\n«Σημαντικό ρόλο έπαιξε ο προπονητής κ. Νίκος Αναστόπουλος. Είναι ένας πολύ καλός προπονητής, ο οποίος πιστεύει σε εμένα πολύ και χαίρομαι που θα δουλέψω μαζί του. Σημαντικό ρόλο έπαιξε, ακόμη, το γεγονός ότι ο Πλατανιάς είναι μια καλή ομάδα, αλλά και μια πολύ οργανωμένη ομάδα, με σοβαρή διοίκηση, όπως είχα ήδη ενημερωθεί, αλλά και όπως έχω ήδη διαπιστώσει και προσωπικά».\n«Πρωταρχικός μου στόχος είναι να βοηθήσω την ομάδα να πετύχει τους στόχους της. Να κάνω καλά παιχνίδια, να προσφέρω αυτά που περιμένουν από εμένα ο προπονητής μου και οι συμπαίκτες μου και να συμβάλλω με όλες μου τις δυνάμεις ώστε να κερδίσουμε πολλά παιχνίδια. Από εκεί και πέρα, επιθυμία μου είναι, όταν ολοκληρωθεί το πρωτάθλημα και η ομάδα έχει υλοποιήσει τους στόχους της, να καταφέρω να επιστρέψω στον Ολυμπιακό».\nΓια το μήνυμα που θα ήθελε να στείλει στους οπαδούς της νέας του ομάδας:\n«Θα προσπαθήσω, μαζί με τον προπονητή και τους συμπαίκτες μου, να τους δώσουμε χαρές και θα ήθελα να είναι κοντά στην ομάδα και να μας βοηθάνε με την παρουσία τους στο γήπεδο. Η βοήθειά τους είναι εξαιρετικά σημαντική και τη χρειαζόμαστε».\nΑπό την πλευρά του, ο Πλατανιάς ανέφερε: «Με τη φανέλα του Πλατανιά Χανίων θα αγωνίζεται για τους επόμενους έξι μήνες ο Παναγιώτης Βλαχοδήμος! Ο 22χρονος μεσοεπιθετικός, ο οποίος παραχωρήθηκε δανεικός από τον Ολυμπιακό, αναμένεται αεροπορικώς απόψε στα Χανιά, λίγο μετά τις 9 το βράδυ, και ήδη, στις πρώτες δηλώσεις του, στην επίσημη ιστοσελίδα της Π.Α.Ε. Πλατανιάς Χανίων, εμφανίστηκε απόλυτα ικανοποιημένος από την επιλογή του, τονίζοντας ότι η Χανιώτικη ομάδα «είναι καλή» και «πολύ οργανωμένη».»\nΟ Σύνδεσμος Ελλήνων Προπονητών Καλαθοσφαίρισης θα τιμήσει σήμερα το βράδυ τον πρώτο Έλληνα τεχνικό που κατέκτησε την Ευρωλίγκα και δεν είναι άλλος από τον Γιώργο Μπαρτζώκα, ο οποίος το 2013 πήρε με τον Ολυμπιακό το βαρύτιμο τρόπαιο της Ευρωλίγκας στο Final 4 που έγινε στο Λονδίνο.\nΑναλυτικά η ανακοίνωση του ΣΕΠΚ\nΟ Σύνδεσμος Ελλήνων Προπονητών Καλαθοσφαίρισης θα υποδεχτεί τη Δευτέρα (6/1) τα μέλη του, αλλά και όλους τους ενδιαφερόμενους για την κοπή της Πρωτοχρονιάτικης πίτας και τη βράβευση ανθρώπων που έχουν προσφέρει στο άθλημα, αλλά και όσων διακρίθηκαν τη χρονιά που μας πέρασε, σε ατομικό και ομαδικό επίπεδο.\nΣτην εκδήλωση που θα διεξαχθεί τη Δευτέρα (6/1) στις 20.00 στο ξενοδοχείο Intercontinental, θα τιμηθούν οι οικογένειες του Γιώργου Αμερικάνου, Γιώργου Κολοκυθά, Φίλιππου Συρίγου και Χρήστο Τζαμάλη, που έφυγαν από τη ζωή το 2013.\nΠαράλληλα θα βραβευτούν για την προσφορά τους στο ελληνικό μπάσκετ ο Βαγγέλης Νικητόπουλος, η Άννυ Κωνσταντινίδου και ο Γιάννης Κουτραφούρης, ενώ τιμητική πλακέτα θα απονεμηθεί και στους προπονητές που την περασμένη σεζόν γνώρισαν επιτυχία είτε ατομική, είτε ομαδική, όπως ο "προπονητής της χρονιάς της Euroleague" Γιώργος Μπαρτζώκας, ο "προπονητής της χρονιάς στο Eurocup" Φώτης Κατσικάρης, ο πρωταθλητής και κυπελλούχος Ελλάδος Αργύρης Πεδουλάκης, ο χάλκινος πρωταθλητής Ευρώπης με την Παίδων Μάνος Μανουσέλης και ο πρωταθλητής Γιώργος Κετσελίδης.\nΤον Κλοντ Ντιελνά έχουν βάλει στο στόχαστρό τους δύο αγγλικές ομάδες. Πρόκειται για τις Γουέστ Χαμ και Στόουκ Σίτι, οι οποίες έχουν μείνει ικανοποιημένες από τις εμφανίσεις του παίκτη του Ολυμπιακού στην Αζαξιό, όπου αγωνίζεται με τη μορφή δανεισμού.\nΑκόμα πιο ικανοποιημένοι βέβαια έχουν μείνει οι άνθρωποι της γαλλικής ομάδας, η οποίοι είναι άγνωστο ακόμα αν θα μπορέσουν να τον κρατήσουν.\n«Ο Κλοντ Ντιελνά πραγματοποιεί καλή σεζόν με την Αζαξιό, με την οποία έχει 11 εμφανίσεις στη Λιγκ 1», σημειώνει η ιστοσελίδα "footmercato.net", που καταλήγει.\n«Οι αξιοσημείωτες εμφανίσεις του έχουν προσελκύσει το ενδιαφέρον δύο αγγλικών ομάδων. Σύμφωνα με τις πληροφορίες μας, η Στόουκ Σίτι και η Γουέστ Χαμ εξέφρασαν πρόσφατα το ενδιαφέρον τους για τον 26χρονο αμυντικό».\nΓια την απόκτηση του Τζον Τέρι κινείται η Γαλατάσαράι, όπως αποκαλύπτει σήμερα η "Mirror".\nΤο συμβόλαιο του κεντρικού αμυντικού της Τσέλσι λήγει το ερχόμενο καλοκαίρι, ωστόσο οι Λονδρέζοι δεν έχουν σκοπό να χάσουν τον αρχηγό τους.\nΓια να τους μεταπείσουν, οι Τούρκοι είναι διατεθειμένοι να βγάλουν από τα ταμεία τους... 12 εκ. ευρώ και να βάλουν ακόμα ένα μεγάλο όνομα στο ρόστερ τους.\nΗ υπόθεση είναι πολύ δύσκολη για τη Γαλατάσαράι, αφού ο Τέρι δεν δείχνει πρόθυμος να αφήσει το καλύτερο πρωτάθλημα του κόσμου, ακόμα και αν επιστρατευθούν οι Ρομπέρτο Μαντσίνι και Ντιντιέ Ντρογκμπά για να τον μεταπείσουν.\nΌλοι ξεχωρίζουν φέτος με την απόδοσή τους στον Ολυμπιακό. Οι ερθρόλευκοι δίνουν άπαντες τον καλύτερό τους εαυτό και μόνο τυχαία δεν είναι η διαφορά των 10 πόντων από τον δεύτερο ΠΑΟΚ.\nΟ Τζόελ Κάμπελ από τη μεριά του που σε κάθε παιχνίδι δίνει... ρεσιτάλ, μίλησε σε μέσο της πατρίδας του και είναι κι αυτός έτοιμος να γράψει ιστορία με τον Ολυμπιακό.\n«Για εμάς είναι καθήκον μας να κερδίζουμε κάθε παιχνίδι που παίζουμε, σε κάθε διοργάνωση που συμμετέχουμε. Ο Ολυμπιακός είναι η μεγαλύτερη ομάδα στην Ελλάδα και ως εκ τούτου, πρέπει να είμαστε ανταγωνιστικοί. Θέλουμε να γράψουμε ιστορία», ήταν τα πρώτα λόγια του Κάμπελ, που συνέχισε...\n«Κάναμε καλή δουλειά στο Champions League και ελπίζουμε να χτίσουμε πάνω σε αυτό. Πρέπει να συγκεντρωθούμε στο πρωτάθλημα τώρα, αλλά θα σκεφτούμε και την προετοιμασία μας για τον αγώνα με τους "κόκκινους διαβόλους" τον Φεβρουάριο».\nΚαταλήγοντας ο Κοσταρικανός τόνισε... «Εδώ στην Ελλάδα τα πράγματα είναι δύσκολα, αφού υπάρχει πολύς ανταγωνισμός. Σε αυτή την ομάδα υπάρχουν μεγάλα ονόματα και πρέπει να παλεύεις για να αντέξεις».\nΚοντά στην απόκτηση του Σουμπίνιο φέρεται να βρίσκεται ο Ατρόμητος, ωστόσο υπάρχουν κάποιες δυσκολίες για την επιστροφή του Βραζιλιάνου πρώην παίκτη του Ολυμπιακού στο Περιστέρι.\nΣύμφωνα με το "atromitistas.gr", ο Σουμπίνιο δεν έχει πρόβλημα να ρίξει κατά πάρα πολύ τις απολαβές του για να αγωνιστεί ξανά στον Ατρόμητο. Ο 27χρονος μέσος αμείβεται με 350.000 ευρώ στην Καραμπάχ και είναι διατεθειμένος να κλείσει στην ομάδα του Περιστερίου ακόμα και με λιγότερα από τα μισά.\nΟ λόγος που θέλει να φύγει είναι το ότι δεν έχει δίπλα του την οικογένεια του. Η σύζυγος του δεν μπορεί να εξασφαλίσει βίζα παραμονής για το Αζερμπαϊτζάν, με αποτέλεσμα ο Σουμπίνιο να μην είναι στην καλύτερη ψυχολογική κατάσταση.\nΑυτές τις ημέρες βρίσκεται στη Βραζιλία και προσπαθεί να λύσει το συμβόλαιο του, αλλά οι οι άνθρωποι της Καραμπάχ αξιώνουν 100.000 ευρώ, όσα δηλαδή ξόδεψαν για να τον αγοράσουν από τον Ολυμπιακό.\nΟ Ατρόμητος δύσκολα θα δώσει τόσα χρήματα για τον Σουμπίνιο. Εκτός και αν ο ίδιος ο παίκτης πείσει την Καραμπάχ να τον αφήσει ελεύθερο χωρίς αντίτιμο ή να ζητήσει πολύ λιγότερα.\nΟ «X-Factor» του εφετινού Ολυμπιακού, Στράτος Περπέρογλου, εξηγεί στο "gazzetta.gr" γιατί οι δύο σερί ήττες δεν «χάλασαν» την ψυχολογία της ομάδας και δηλώνει ευγνώμων που ο κόσμος εκτιμά τον ιδρώτα των παικτών!\nΤο περασμένο καλοκαίρι, η παραμονή του στο Λιμάνι οριστικοποιήθηκε κυριολεκτικά στην εκπνοή της προθεσμίας που είχε ο Ολυμπιακός, για να ενεργοποιήσει την “οψιόν” που προέβλεπε στο συμβόλαιό του “Πέρπε”! Το deal του Παπανικολάου με την Μπαρτσελόνα, άλλωστε, βρισκόταν ακόμη σε πολύ πρόωρο στάδιο, ενώ εκείνη την περίοδο (αρχές Ιουλίου), η υπόθεση της απόκτησης του Ιωάννη Παπαπέτρου, φαινόταν ακόμη μακρινή, υπό την έννοια ότι ο παίκτης βρισκόταν ακόμη στην Εσθονία με την Εθνική νέων ανδρών, ενώ ο Ματ Λοτζέσκι δεν είχε ακόμη αποκτηθεί. Υπό τον φόβο, λοιπόν, να μείνει η ομάδα χωρίς αξιόπιστο back-up φόργουορντ, η διοίκηση των ερυθρόλευκων αποφάσισε να διατηρήσει στο ρόστερ τον 29χρονο έμπειρο άσο και η μέχρι τώρα εξέλιξη των πραγμάτων στην εφετινή σεζόν, δείχνει ότι το ένστικτο των αδελφών Αγγελόπουλων, τους δικαίωσε και με το παραπάνω...\nΣτην δεύτερη χρονιά του στον Ολυμπιακό, ο Στράτος Περπέρογλου, έχει έως τώρα τα καλύτερα νούμερα στην καριέρα του στην Α1 Κατηγορία (μ.ο. 12,1π. & 3,7ρ. με 77,4% στις βολ., 71,1% στα διπ. & 35,5% στα τριπ.) και την Ευρώπη (μ.ο. 11,2π. & 2,5ρ. με 84,2% στις βολ., 59,5% στα διπ. & 51,4% στα τριπ.), αναδείχτηκε παίκτης του μήνα Δεκεμβρίου στην Ευρωλίγκα, ενώ η “μεταφορά” του στην θέση “4”, λόγω της ικανότητάς του να παίζει με πλάτη στο καλάθι, έχει προσθέσει ένα ακόμη πλεονέκτημα στο επιθετικό ρεπερτόριο των πρωταθλητών Ευρώπης. Μετά το νικηφόρο ξεκίνημα των ερυθρόλευκων” στο Top-16 ο Στράτος εξέθεσε τις απόψεις του...\n- Ενενήντα πέντε πόντους απέναντι σε μία ομάδα με ξεκάθαρα αμυντικογενή φιλοσοφία;\n«Ήταν σημαντικό να αρχίσουμε το Top-16 με νίκη στην έδρα μας, ειδικότερα απέναντι σε έναν ισχυρό αντίπαλο και πόσο μάλλον όταν προερχόμαστε από τις δύο πρώτες ήττες της σεζόν! Πιστεύω βρήκαμε τις λύσεις σε όλα τα προβλήματα που μας έβαλε η Φενέρ, αντιδράσαμε σωστά σε όλα τα “τρικ” που είχε σχεδιάσει ο εξαιρετικός προπονητής της και είμαστε διπλά χαρούμενοι που αποζημιώσαμε με τον καλύτερο τρόπο, τον κόσμο που γέμισε για πρώτη φορά φέτος το ΣΕΦ!»\n- Περιμένατε να έχετε τέτοια στήριξη μετά τις δύο πρώτες ήττες στην εφετινή χρονιά;\n«Νομίζω ότι με την πορεία που είχε η ομάδα τα δύο τελευταία χρόνια, έχει κερδίσει την εκτίμηση του κόσμου και δικαιούται αυτής της στήριξης! Μας έδωσε φοβερή ώθηση και δε νομίζω ότι υπάρχει ομορφότερη αίσθηση για έναν αθλητή από το να παίζει σε κατάμεστες κερκίδες...»\n- Την πρώτη ήττα από τον Παναθηναϊκό και τον αποκλεισμό από τον τελικό του Κυπέλλου, ακολούθησε μία αποκαρδιωτική εμφάνιση στην Δράμα και ένα εξίσου οδυνηρό αποτέλεσμα από έναν πολύ υποδεέστερο αντίπαλο... Σας ταρακούνησαν αυτές οι δύο μαζεμένες “σφαλιάρες” που δεχθήκατε μέσα σε επτά ημέρες;\n«Ήταν σίγουρα δύο πολύ κακές ήττες, εκ των οποίων, η πρώτη μας στοίχισε το Κύπελλο και η δεύτερη, είναι πιθανό να μας στοιχίσει την πρωτιά στην κανονική περίοδο! Ξέραμε καλά όλοι, ότι δεν υπήρχε περίπτωση να τελειώσουμε μία χρονιά αήττητοι και επειδή και πέρυσι ζήσαμε παρόμοιες καταστάσεις, πιστεύω ότι κανένας από μας δεν τα έβαψε μαύρα! Και νομίζω ότι αυτό φάνηκε στον τρόπο με τον οποίο παίξαμε κόντρα στη Φενέρ...»\n- Τον Δεκέμβριο αναδείχτηκες παίκτης του μήνα στην Ευρωλίγκα και η εφετινή σου απόδοση δείχνει ότι βρίσκεσαι στην καλύτερη φάση της καριέρας σου... Τελικά σου ταιριάζει περισσότερο ο ρόλος που έχεις στον Ολυμπιακό;\n«Είναι η δεύτερη μου χρονιά στην ομάδα και είναι φυσικό να νιώθω πολύ πιο άνετα και να γνωρίζω καλύτερα πρόσωπα και καταστάσεις. Είναι αλήθεια ότι παίζω πολύ απελευθερωμένα, αλλά το σημαντικότερο είναι να κερδίζει ο Ολυμπιακός. Το άθλημα είναι ομαδικό και μέσα από το σύστημα κρινόμαστε όλοι...»\n- Πέρα από το πως νιώθεις εσύ σαν άνθρωπος, η βελτίωσή σου είναι και θέμα τακτικής, δηλαδή του τρόπου που χρησιμοποιείσαι;\n«Είμαι πλέον και σε πιο μεγάλη ηλικία, έχω αρκετές παραστάσεις και μπορώ να πω ότι έχω αποκτήσει κάποια εμπειρία, οπότε σε συνδυασμό με την ελευθερία που έχει δώσει ο coach, βγαίνει αυτό το αποτέλεσμα... Ελπίζω να συνεχίσω έτσι...»\n- Θα ‘λεγε κανείς ότι ούτε υπό τις οδηγίες του Ζέλικο Ομπράντοβιτς δεν έχει παίξει τόσο καλά και με τόση διάρκεια... Συναντώντας τον στο ματς με την Φενέρμπαχτσέ/Ούλκερ, είχατε την ευκαιρία να μιλήσετε καθόλου;\n«Όχι πολλά πράγματα... Λίγο πριν από την έναρξη του αγώνα, τον χαιρέτησα και του ευχήθηκα καλή χρονιά, ούτως ή άλλως θα τα ξαναπούμε σύντομα...»\n- Στη συνέντευξη Τύπου, πάντως, είπε τα καλύτερα για σένα και για την απόδοσή σου...\n«Είναι ο προπονητής στον οποίο οφείλω πάρα πολλά, με έμαθε να αγωνίζομαι σε υψηλό επίπεδο και να κάνω πρωταθλητισμό, οπότε έχει παίξει μεγάλο ρόλο στην καριέρα μου».\nΟ πρόεδρος της FIFA άνοιξε κουβέντα περί… ποινικοποίησης της «βουτιάς».\n«Οποιος το κάνει, να μένει για λίγο έξω, μέχρι να το πληρώνει η ομάδα του!», είπε χαρακτηριστικά.\n«Δεν υπάρχει πιο ενοχλητικό πράγμα σε έναν αγώνα από το να βλέπω έναν παίκτη να πέφτει μόνος του και να κάνει τον μισοπεθαμένο χωρίς να είναι και μετά να σηκώνεται σα να μην έχει συμβεί τίποτα ή να πέφτει για να κερδίσει πέναλτι!» Με αυτή τη δήλωση ο Ζεπ Μπλάτερ θέλησε να βάλει στη δημόσια ποδοσφαιρική κουβέντα το ζήτημα των... «βουτιών». Ουσιαστικά αυτό το έκανε επειδή σκέφτεται να… ποινικοποιήσει την εν λόγω ενέργεια όσων προσπαθούν να εκμαιεύσουν κάποιο σφύριγμα.\n«Αυτό που θα πρέπει να κάνουν οι διαιτητές, είναι το να αφήνουν εκτός αγώνα για κάποιο σημαντικό διάστημα αυτούς τους παίκτες, ώστε αυτό που έκαναν να έχει αρνητικό αντίκτυπο στη δική τους ομάδα. Δηλαδή να υπάρχει κάτι σαν ποινή για κάποια λεπτά», ήταν η εξήγηση του προέδρου της FIFA, ο οποίος αφενός έχει τα δίκια του αφετέρου ξεχνάει κάτι σημαντικό: ότι κανείς διαιτητής δεν είναι γιατρός και πόσο μάλιστα υπό την πίεση ενός αγώνα, ώστε να καταλαβαίνει πάντοτε ποιος κάνει θέατρο και ποιος όχι.\nΕπίσης υπάρχουν και εκείνοι οι παίκτες που ενώ χτυπούν, δεν προσποιούνται, αλλά πονάνε, σφίγγουν τα δόντια και μπαίνουν άμεσα ξανά στο παιχνίδι, πράγμα που σημαίνει πως το θέμα θέλει... πολύ συζήτηση!\nΘα μπορούσαν Ολυμπιακός και Παναθηναϊκός να παίξουν στο ΝΒΑ; Και αν ναι πόσο ψηλά θα ήταν ικανοί να φτάσουν; Ο Νέναντ Κρστιτς, με επταετή θητεία στον «μαγικό κόσμο» της άλλης πλευράς του Ατλαντικού, διανύει την τρίτη του σεζόν στην ΤΣΣΚΑ Μόσχας και μιλάει στο "onsports.gr" για την... ψαλίδα ΝΒΑ και Ευρώπης!\nΈχοντας τον Ετόρε Μεσίνα προπονητή, ο οποίος δοκίμασε την τύχη του πριν από μερικά χρόνια στο ΝΒΑ με τη συμμετοχή του στο τεχνικό τιμ των Λος Άντζελες Λείκερς, είναι εύλογο το ερώτημα αν ο Ιταλός κόουτς έχει στα σχέδιά του να κάνει την ΤΣΣΚΑ ομάδα ΝΒΑ, με τον Κρστιτς να έχει τη δική του άποψη για αυτό.\nΗ ομάδα του «στρατού» έδειξε στα φιλικά της αρχής της χρονιάς με Μινεσότα Τίμπεργουλβς (νίκη με 108-106 στην παράταση) και Σαν Αντόνιο Σπερς (ήττα με 95-93 στην παράταση) ότι είναι ικανή να παίξει στο ΝΒΑ και αυτό είναι κάτι που το συμμερίζεται και για Ολυμπιακό και Παναθηναϊκό ο Σέρβος σέντερ αν και διατηρεί τις επιφυλάξεις του τις οποίες και αναλύει.\nΟ Κρστιτς δεν κρύβει το θαυμασμό του για αυτό που έχει κάνει ο Ολυμπιακός τα δύο τελευταία χρόνια στην Ευρωλίγκα, ενώ δείχνει να πιστεύει ότι όσο είναι ο Δημήτρης Διαμαντίδης στον Παναθηναϊκό, αυτός δεν πρέπει να αμφισβητείται από κανέναν.\nΠώς ήταν η εμπειρία σας στις ΗΠΑ εναντίον ομάδων του ΝΒΑ; Η ΤΣΣΚΑ το είχε ξανακάνει, αλλά ήσασταν πολύ ανταγωνιστικοί. Πώς τα καταφέρατε;\n«Είναι πάντα σπουδαίο να τεστάρεις τον εαυτό σου στο υψηλότερο δυνατό επίπεδο. Νομίζω ότι έχουμε πολύ καλή ομάδα με βαθύ ρόστερ φέτος που είναι ήδη πολύ ανταγωνιστική. Όσο για το αποτέλεσμα, θα πρέπει να θυμάστε ότι εμείς ήμασταν ήδη σε καλή κατάσταση μετά από αρκετά φιλικά, ενώ οι ομάδες του ΝΒΑ μόλις είχαν ξεκινήσει τις προετοιμασίες τους και οι προπονητές τους ήταν απασχολημένοι με το να παρακολουθούν τους νέους τους παίκτες και όχι το να κερδίσουν με κάθε τρόπο».\nΘεωρείς ότι η ΤΣΣΚΑ Μόσχας θα μπορούσε να παίξει στο ΝΒΑ;\n«Ναι, νομίζω ότι έχουμε το ταλέντο να παίξουμε εκεί. Αλλά πρέπει να καταλάβετε ότι θα ήταν πολύ δύσκολο. Όχι μόνο εξαιτίας της προσαρμογής μας στα αμερικανικά επίπεδα, αλλά επίσης επειδή οι αντίπαλοι δεν μελετούν το παιχνίδι μας σε βάθος κατά τη διάρκεια της προετοιμασίας και θα ήταν καλύτερα προετοιμασμένοι αργότερα».\nΈχει «χτίσει» ο Ετόρε Μεσίνα την ΤΣΣΚΑ γύρω από τα πρότυπα του ΝΒΑ;\n«Δεν μπορείς να αντιγράφεις τα πρότυπα. Εμείς ακόμη παίζουμε ευρωπαϊκό μπάσκετ σε ευρωπαϊκές διοργανώσεις. Αλλά σίγουρα έφερε κάποια πράγματα από την Αμερική».\nΠόσο μεγάλη πιστεύεις ότι είναι η απόσταση ανάμεσα στις ομάδες του ΝΒΑ και της Ευρώπης;\n«Γίνεται όλο και πιο μικρή χρόνο με το χρόνο. Το ευρωπαϊκό μπάσκετ βελτιώνεται αισθητά και οι Ευρωπαίοι σήμερα ξέρουν ότι μπορούν να νικήσουν τους Αμερικανούς. Έχουν πολλά παραδείγματα. Κανείς δεν φοβάται τους παίκτες του ΝΒΑ πια».\nΗ ΤΣΣΚΑ Μόσχας έδειξε ότι θα μπορούσε να παίξει στο ΝΒΑ. Ποιες άλλες ευρωπαϊκές ομάδες θεωρείς ότι θα μπορούσαν να το κάνουν επίσης; Ίσως ο πρωταθλητής Ευρώπης Ολυμπιακός ή ο έξι φορές κάτοχος του τίτλου Παναθηναϊκός;\n«Όπως είπα, κάποιες από τις καλύτερες ευρωπαϊκές ομάδες νικούν τις ομάδες του ΝΒΑ κατά τη διάρκεια της προετοιμασίας, αλλά σε μια μεγάλη σεζόν τα πράγματα θα ήταν πολύ πιο δύσκολα. Όλοι μπορούν να παίξουν στο ΝΒΑ. Αλλά λίγες ομάδες μπορούν να πρωταγωνιστήσουν εκεί».\nΤα τελευταία δύο χρόνια η ΤΣΣΚΑ προσπάθησε να κατακτήσει την Ευρωλίγκα, αλλά ο Ολυμπιακός τη σταμάτησε. Πιστεύεις ότι αυτή τη χρονιά είναι η ώρα σας να πάρετε ξανά τον τίτλο;\n«Αυτή η ερώτηση γίνεται κάθε χρόνο στους παίκτες και τους προπονητές της ΤΣΣΚΑ, από το 2009. Και μπορώ να απαντήσω το ίδιο: αυτή η ομάδα έχει χτιστεί για να κερδίσει τον τίτλο της Ευρωλίγκας. Για αυτό είναι φτιαγμένη η ΤΣΣΚΑ. Το ταλέντο και η επιθυμία είναι πάντα εκεί. Αλλά τίποτα δεν είναι εγγυημένο ειδικά σε τουρνουά όπου ο νικητής αποφασίζεται από μόνο ένα ματς. Οι τελικοί στην Κωνσταντινούπολη και το Λονδίνο έδωσαν σε όλους τέλεια παραδείγματα».\nΠοιες ομάδες πιστεύεις ότι είναι οι κύριοι αντίπαλοί σας στην προσπάθειά σας να γίνεται πρωταθλητές Ευρώπης;\n«Είναι οι ίδιες. Συν τη Φενέρμπαχτσε Ούλκερ του Ζέλικο Ομπράντοβιτς, η οποία πρέπει να προστεθεί στην... εξίσωση».\nΕίναι φέτος η ΤΣΣΚΑ καλύτερη από τα προηγούμενα χρόνια και γιατί;\n«Νομίζω ότι από το Final 4 της Μαδρίτης το 2008 ποτέ ξανά η ΤΣΣΚΑ δεν είχε τόσο βαθύ ρόστερ, το οποίο έχει 2-3 πολύ καλούς παίκτες σε κάθε θέση. 10-11 παίκτες σε σταθερό ροτέισον».\nΤι χρειάζεται να έχει μια ομάδα για να κατακτήσει τον φετινό τίτλο στην Ευρωλίγκα;\n«Εκτός από όλα τα άλλα, όπως μας λέει ο προπονητής μας, δεν πρέπει να αφήνουμε τους εαυτούς μας να επηρεάζονται από κακές αναμνήσεις του παρελθόντος. Συγκεντρωνόμαστε στο να βελτιώνουμε το παιχνίδι μας και να είμαστε θετικοί».\nΟ Ολυμπιακός έχει καταφέρει να κατακτήσει τον τίτλο τα δύο τελευταία χρόνια. Πόσο πιθανό το βλέπεις να το πάρει για τρίτη συνεχόμενη χρονιά; Έχετε εσείς κίνητρο να τον σταματήσετε; Επειδή θεωρείστε και φέτος ένα από τα φαβορί για την κούπα…\n«Κανείς ποτέ δεν έχει κατακτήσει τρεις συνεχόμενους τίτλους και αυτό μπορεί να εξηγηθεί με αυτό που μόλις είπα. Η μοίρα του τίτλου της Ευρωλίγκας καθορίζεται από μοναδικά παιχνίδια. Πάντα μπορεί να έχεις μια κακή νύχτα ή ο αντίπαλός σου να έχει μια καλή βραδιά ή το αντίστροφο, ανεξάρτητα του πώς έχεις παίξει πριν. Υπάρχουν τέσσερις εξαιρετικές ομάδες στο Final 4 και μερικά λάθη μπορούν να σε βγάλουν εκτός συναγωνισμού.\nΟ Ολυμπιακός αξίζει όλο το σεβασμό του κόσμου για την αποφασιστικότητά του, τη θέληση, το χαρακτήρα... Ήταν το τέλειο παράδειγμα για τους παίκτες όλου του κόσμου. Θαυμάζουμε τον τρόπο που έπαιξαν και δεν έχουμε άσχημα αισθήματα για αυτούς. Δεν σκεφτόμαστε καμία ομάδα σαν τον κύριο αντίπαλό μας. Ο στόχος μας είναι να κερδίζουμε κάθε παιχνίδι, όχι απλά να αφήνουμε μια συγκεκριμένη ομάδα από κάτω μας».\nΓια τον Παναθηναϊκό ποια είναι η άποψή σου; Μπορεί να κάνει κάτι καλό φέτος στην Ευρωλίγκα;\n«Δεν ξεκίνησαν καλά, αλλά αυτό είναι μόνο η αρχή. Είμαι σίγουρος ότι θα βελτιωθούν τους επόμενους μήνες και ο Δημήτρης Διαμαντίδης είναι ακόμα εκεί. Δεν πρέπει να ξεχνάμε ότι κάθε ομάδα μπορεί να αλλάξει το ρόστερ της κατά τη διάρκεια της χρονιάς».\nΤο σημαιάκι του κόρνερ αποδείχθηκε... καλύτερος αμυντικός από τον Μάξγουελ, αφού παγίδευσε τον Ντάνιελ Καρβαχάλ κατά τη διάρκεια του φιλικού αγώνα της Ρεάλ Μαδρίτης με την Παρί Σεν Ζερμέν.\nΑνακοίνωση της ΠΑΕ Ολυμπιακός σχετικά με τον ποδοσφαιριστή Παναγιώτη Βλαχοδήμο.\nΗ ΠΑΕ Ολυμπιακός ανακοινώνει τον δανεισμό του ποδοσφαιριστή Παναγιώτη Βλαχοδήμου στον ΑΟ Πλατανιά Χανίων.\nΔείτε τις ερυθρόλευκες ευχές του κόσμου του Ολυμπιακού για το 2014, στο βίντεο που αναρτήθηκε στην επίσημη ιστοσελίδα της ΠΑΕ Ολυμπιακός:\nΟ Ολυμπιακός σημείωσε άνοδο σύμφωνα με τη νέα ενημέρωση της ιστοσελίδας "euroclubindex.com" και βρίσκεται πλέον στην 23η θέση με 2991 πόντους, αφήνοντας μετά από καιρό από κάτω του τη Ζενίτ (2988) και τη Ρόμα (2975).\nΟι ερυθρόλευκοι συνεχίζουν να ανεβαίνουν και δεν αποκλείεται να «πιάσουν» την 21η θέση, την υψηλότερη που έχει καταλάβει ποτέ ο Θρύλος και αυτό έγινε στις 11 Φεβρουαρίου 2013.\nΟι άλλες ελληνικές ομάδες απλά δεν... υπάρχουν, αφού ο ΠΑΟΚ είναι 74ος με 2462 πόντους και ο Παναθηναϊκός 132ος με 2182, ενώ όσον αφορά στην αντίπαλο του Ολυμπιακού στο Champions League Μάντσεστερ Γιουνάιτεντ, έπαψε να είναι η πρώτη αγγλική.\nΣυγκεκριμένα βρίσκεται στην 6η θέση, ακριβώς πίσω από τη Σίτι και έχει 3636 πόντους, ενώ την ακολουθεί η Τσέλσι στην 7η με 3591.\nΣυνεχίζεται η προετοιμασία της ομάδας μας για το ματς Κυπέλλου με τον Αστέρα - Κανονικά γυμνάστηκαν οι δύο ποδοσφαιριστές.\nΜε τη συμμετοχή των Κώστα Μήτρογλου και Δημήτρη Σιόβα διεξήχθη η σημερινή προπόνηση της ομάδας μας στις εγκαταστάσεις του Ρέντη. Οι δύο παίκτες ήταν παρόντες σε όλο το πρόγραμμα, αφήνοντας πίσω τους τραυματισμούς που του είχαν ταλαιπωρήσει το προηγούμενο διάστημα.\nΗ σημερινή προπόνηση περιστράφηκε γύρω από την ανάπτυξη του παιχνιδιού και την τακτική. Οι «ερυθρόλευκοι» έπαιξαν και διπλό σε μικρό χώρο, χωρισμένοι σε ολιγομελείς ομάδες. Η προετοιμασία για το ματς Κυπέλλου με τον Αστέρα Τρίπολης θα ολοκληρωθεί την Τρίτη με προπόνηση προγραμματισμένη για τις 19:00.\nΣυνεχίζονται τα δημοσιεύματα στην Ισπανία σχετικά με το ενδιαφέρον της Ντεπορτίβο Λα Κορούνια να αποκτήσει τον Αριέλ Ιμπαγάσα για τώρα, τον Γενάρη, αφού ο Αργεντινός δεν βρίσκεται στις βασικές επιλογές του Μίτσελ.\nΤα Ισπανικά ΜΜΕ αναφέρουν πως η Ντεπορτίβο που αγωνίζεται πλέον στην δεύτερη κατηγορία, ενδιαφέρεται "ζεστά" για την απόκτηση του "Κάνιο" και μάλιστα όχι για το ερχόμενο καλοκαίρι, αλλά για τώρα, τον Γενάρη.\nΟ Αργεντίνος μέσος έχει συμβόλαιο με τον Ολυμπιακό έως το τέλος της σεζόν, με τους ερυθρόλευκους να έχουν εκφράσει την πρόθεση να υπάρξει μαζί του μία νέα συνεργασία όταν ολοκληρωθεί η χρονιά, αξιοποιώντας τον σε κάποιο διοικητικό πόστο, κάτι για το οποίο ακόμη δεν έχει αποφασίσει ο ίδιος ο Ιμπαγάσα.\nΟ 38χρονος πλέον ποδοσφαιριστής δεν βρίσκεται στα βασικά πλάνα του Μίτσελ, με αποτέλεσμα να έχει ελάχιστο χρόνο συμμετοχής στα παιχνίδια των ερυθρόλευκων. Τώρα, όμως, του δίνεται η ευκαιρία να αγωνιστεί σε έναν σύλλογο που θα έχει αρκετό χρόνο συμμετοχής.\nΗ Ντεπορτίβο Λα Κορούνια, σύμφωνα πάντα με τον Τύπο της χώρας, θέλει να αξιοποιήσει στο βασικό της σχήμα τον Αριέλ Ιμπαγάσα, ώστε να βοηθήσει την ομάδα να επιστρέψει στην πρώτη κατηγορία του ισπανικού πρωταθλήματος. Προς το παρόν ο Αριέλ Ιμπαγάσα δεσμεύεται με συμβόλαιο με τον Ολυμπιακό και οι ερυθρόλευκοι θα αποφασίσουν για το μέλλον του.\nΤην καλύτερη ενδεκάδα στο αγγλικό πρωτάθλημα για το 2013, ψήφισαν οι χρήστες της επίσημης ιστοσελίδας της Πρέμιερ Λιγκ. Τέσσερις παίκτες της Έβερτον μέσα με προπονητή τον Αρσεν Βενγκέρ!\nΤους έντεκα εκλεκτούς επέλεξε η επίσημη ιστοσελίδα της Πρέμιερ Λιγκ για το 2013, σύμφωνα με τις ψήφους των online χρηστών της.\nΣτο πλαίσιο της επιλογής τις καλύτερης ενδεκάδας, καλύτερος προπονητής της χρονιάς που μας πέρασε, αναδείχθηκε ο Αρσεν Βενγκέρ.\nΟι παίκτες της Έβερτον έχουν καταλάβει τέσσερις θέσεις, ενώ από δυο έχουν Άρσεναλ, Μάντσεστερ Σίτι και Λίβερπουλ.\nΓιάγια Τουρέ (Μάντσεστερ Σίτι)\nΚάρικ (Μάντσεστερ Γιουνάιτεντ)\nΑγουέρο (Μάντσεστερ Σίτι)\nΗ μεταγραφή που συζητιέται και απασχολεί εδώ και ημέρες φαίνεται πως ολοκληρώθηκε και ο Παναγιώτης Βλαχοδήμος θα αγωνιστεί ως το τέλος της σεζόν στον Πλατανιά με τη μορφή δανεισμού.\nΟ 23άχρονος ακραίος επιθετικός, ο οποίος επέστρεψε στον Ολυμπιακό μετά το εξάμηνο πέρασμα του από την Άουγκσμπουργκ, σύμφωνα με το "sentragoal.gr", προτίμησε τον Πλατανιά και όχι τον Άρη παρόλο που δέχεται ασφυκτικό πρέσινγκ από τους Σούλη Παπαδόπουλο και Ανδρέα Τάτο.\nΟ Βλαχοδήμος θεωρεί πως στον Πλατανιά θα βρει ηρεμία για να παίξει ποδόσφαιρο, πράγμα που δεν μπορεί να συμβεί στον χιλιοπροβληματικό Άρη.\nΣτην προπόνηση της Τρίτης (6/1) θα δοκιμάσουν να επιστρέψουν σε φουλ ρυθμούς οι Μήτρογλου και Σιόβας.\nΟι δύο ποδοσφαιριστές του Ολυμπιακού προέρχονται από προβλήματα τραυματισμών και την Τρίτη θα προσπαθήσουν να προπονηθούν μαζί με τους υπόλοιπους συμπαίκτες τους προκειμένου να θέσουν εαυτούς στη διάθεση του Μίτσελ για τις επόμενες υποχρεώσεις των ερυθρόλευκων.\nΠάντως, ο Ισπανός τεχνικός δεν… καίγεται να τους επαναφέρει άμεσα στη δράση, με αποτέλεσμα να μην συγκεντρώνει πολλές πιθανότητες το σενάριο να βρίσκονται στην αποστολή για τον αγώνα του Κυπέλλου Ελλάδας, την Τετάρτη (8/1) με τον Αστέρα Τρίπολης, αλλά όλα δείχνουν πως θα είναι στις επιλογές για το ματς με τον Ατρόμητο στο Περιστέρι.\nΟ Λουίς Σουάρες επέκτεινε το συμβόλαιό του ως το 2018 με τη Λίβερπουλ λίγο πριν από τα Χριστούγεννα, όπως ήδη σας έχουμε ενημερώσει. Εκτοτε υπήρχε έντονη συζήτηση για το ύψος της ρήτρας που μπήκε στο συμβόλαιο του Ουρουγουανού σταρ.\nΤα χθεσινά φύλλα των αγγλικών εφημερίδων έδωσαν την απάντηση, όπως παρουσιάζει σε δημοσίευμά του το "sentragoal.gr". Σύμφωνα με τα ρεπορτάζ, λοιπόν, η Λίβερπουλ και ο Σουάρες τα βρήκαν στα 70 εκατομμύρια λίρες (περίπου 85 εκατομμύρια ευρώ) ως ποσό της ρήτρας του πρώτου σκόρερ της φετινής Πρέμιερ Λιγκ. Υπάρχει όμως και... αστεράκι στην ιστορία: Η ρήτρα αυτή ισχύει σε περίπτωση που οι «κόκκινοι» δεν τερματίσουν στην πρώτη τετράδα της βαθμολογίας, δεν βγουν δηλαδή στο Τσάμπιονς Λιγκ.\nΣε αντίθετη περίπτωση, ουδείς γνωρίζει τι θα ισχύσει, αν δηλαδή η Λίβερπουλ είναι στην τετράδα και εμφανιστεί υποψήφιος αγοραστής. Πάντως και το καλοκαίρι γραφόταν ότι στο προηγούμενο συμβόλαιο του Σουάρες υπήρχε ρήτρα 40 εκατομμυρίων λιρών και πως η Αρσεναλ έκανε πρόταση με μία λίρα παραπάνω (δηλαδή 40 εκατ. και μία λίρα). Η Λίβερπουλ όμως την απέρριψε, κάτι που σημαίνει ότι δεν υπήρχε τέτοια ρήτρα διότι σε αντίθετη περίπτωση θα μπορούσαν οι «κανονιέρηδες» να τον αποκτήσουν (ήθελε ο Σουάρες να πάει) χωρίς να ρωτήσουν τους «κόκκινους».\nΤην πρώτη του προπόνηση στον ΑΠΟΕΛ πραγματοποίησε χθες ο Τόμας Ντε Βινσέντι, όπως αναφέρει σε δημοσίευμά του το "sentragoal.com.cy".\nΟ Αργεντινός μέσος του Ολυμπιακού, που πήρε μια πρώτη «γεύση» από τον νέο σταθμό στην καριέρα του στο ντέρμπι με την ΑΕΛ, στρώθηκε στη δουλειά ώστε το συντομότερο να τεθεί στο πλάνο του προπονητή.\nΟ 24χρονος αγωνίσθηκε φέτος σε 10 αγώνες στον ΠΑΣ Γιάννινα (9 βασικούς, 1 αλλαγή), με το τελευταίο του ματς να ήταν στις 23 Δεκεμβρίου απέναντι στον Άρη (τέλος του πρώτου γύρου στη Σούπερ Λιγκ). Σ' ένα παιχνίδι όπου μετέτρεψε σε γκολ το πέναλτι που κέρδισε η ομάδα του (μετά από δική του εκτέλεση φάουλ) και έδωσε την ασίστ στο τέρμα της νίκης (2-1).\nΟ Ντε Βινσέντι, που θα αγωνίζεται με τη μορφή δανεισμού έως το τέλος της τρέχουσας αγωνιστικής περιόδου από τον Ολυμπιακό, επέλεξε τον αριθμό 30. Το νούμερο 19 που είχε στον ΠΑΣ, βλέπετε, στον ΑΠΟΕΛ είναι… κρατημένο από τον Μάριο Ηλία.\nΗ προετοιμασία για το ματς του Κυπέλλου με την ΑΕΛ (κεκλεισμένων των θυρών) συνεχίζεται το απόγευμα. Με το πέρας της αυριανής προπόνησης ανακοινώνεται η αποστολή.


Αλληλεγγύη στον κουρδικό λαόΤετάρτη 13 Ιανουαρίου, 6 μ.μ., στο Σύνταγμα | Ημεροδρόμος\nΗΜΕΡΟΔΡΟΜΟΣ Κοινωνία • 12 Ιανουαρίου 2016\nΣε μια ιδιαίτερα κρίσιμη στιγμή για τον αγώνα του κουρδικού λαού, η συμπαράσταση και η αλληλεγγύη είναι καθήκον των δημοκρατικών πολιτών. Η απαίτηση για τον τερματισμό της σφαγής των Κούρδων από το τουρκικό κράτος και η απόδοση ελευθερίας στο Κουρδιστάν είναι υπόθεση του καθενός από μας.\nΣτο πλαίσιο αυτό, κουρδικές και ελληνικές οργνανώσεις και συλλογικότητες, διοργανώνουν την Τετάρτη 13 Ιανουαρίου στις 6 μ.μ., συγκέντρωση στο Σύνταγμα. Θα ακολουθήσει πορεία προς την τουρκική πρεσβεία.\nΕτικέττες: ΑΦΙΣΑ, ΚΑΛΕΣΜΑ, ΚΟΥΡΔΟΙ, ΣΥΝΤΑΓΜΑ\nΟι Τούρκοι εισβολείς «απελευθερώνουν» το Αφρίν από τους…...\nΗ εισβολή της Τουρκίας και η σφαγή των...\nΟι Κούρδοι κηρύσσουν «γενική επιστράτευση» για να υπερασπιστούν...


«Πράσινη» κυριαρχία στο αθηναϊκό ντέρμπι - ΤΑ ΝΕΑ\ntanea.gr > Έντυπες Ειδήσεις > Ομάδα > «Πράσινη» κυριαρχία στο αθηναϊκό ντέρμπι\n«Πράσινη» κυριαρχία στο αθηναϊκό ντέρμπι\nΟ Παναθηναϊκός παραμένει χωρίς ήττα στην έδρα του κόντρα στην ΑΕΚ από το 2006. Δύο φορές σε 20 χρόνια έφυγε νικήτρια η Ενωση\nΜοιρώτσος Βασίλης 9 Νοεμβρίου 2019 | 05:00\nΔύο ισοπαλίες σε ισάριθμα φετινά ντέρμπι για τον Παναθηναϊκό. Δύο ισοπαλίες κόντρα σε όλα τα προγνωστικά. Το 1-1 με τον Ολυμπιακό ήρθε μία εβδομάδα μετά την ήττα - σοκ με 0-4 στη Θεσσαλονίκη από τον Αρη. Και λίγες ημέρες μετά το εντυπωσιακό 2-2 του Ολυμπιακού απέναντι στην Τότεναμ με ανατροπή. Το 2-2 στην Τούμπα ήρθε λίγες ημέρες μετά την ήττα από τη Λάρισα. Κι αν δεν υπήρχαν τα διαιτητικά σφάλματα, ο Παναθηναϊκός θα είχε φύγει νικητής από τη Θεσσαλονίκη κόντρα σε όλους και σε όλα.\nΜία ισοπαλία και μία ήττα ο αντίστοιχος απολογισμός της ΑΕΚ. Στο ματς της χρονιάς έως τώρα, σε εκείνο το 2-2 του ΟΑΚΑ απέναντι στον ΠΑΟΚ, η ομάδα του Κωστένογλου κατάφερε να ισοφαρίσει δύο φορές. Στο ντέρμπι με τον Ολυμπιακό στο Φάληρο παραδόθηκε άνευ όρων. Και μάλλον… μικρό φαντάζει το τελικό 2-0 υπέρ των Ερυθρολεύκων.\nΚαι τώρα οι δυο τους. Σε ένα κλασικό αθηναϊκό ντέρμπι. Σε μια περίοδο που και οι δύο δείχνουν να έχουν συνέλθει, να βρίσκουν τον καλό τους εαυτό, προερχόμενοι από θετικά αποτελέσματα. Στο γήπεδο που έχουν ως κοινή έδρα, αλλά με τον Παναθηναϊκό να είναι ο γηπεδούχος. Κάτι που βάσει στατιστικής τού δίνει τον πρώτο λόγο στο συγκεκριμένο παιχνίδι, αν ρίξει κάποιος μια ματιά στην προϊστορία.\nΠότε ήταν η τελευταία φορά που ηττήθηκε ο Παναθηναϊκός από την ΑΕΚ ως γηπεδούχος; Πριν από 13 ολόκληρα χρόνια. Οι Πράσινοι έχουν να ηττηθούν από την Ενωση από το 2006. Τότε, στις 23/10, σε ένα επεισοδιακό ματς με αρκετά έκτροπα ανάμεσα στους οπαδούς των δύο ομάδων μέσα και έξω από το ΟΑΚΑ, οι Πράσινοι έχασαν 2-1 από την ΑΕΚ, ένα μεγάλο σερί με παιχνίδια νικηφόρα ή ισόπαλα. Συγκεκριμένα, από το 2006 και μετά, σε 16 ματς για την κανονική διάρκεια και τα πλέι οφ, το Τριφύλλι έχει επικρατήσει οκτώ φορές και άλλα τόσα παιχνίδια έχουν λήξει ισόπαλα.\nΗ παράδοση γίνεται ακόμα πιο… βαριά αν γυρίσουμε ακόμα πιο πίσω. Την τελευταία εικοσαετία η ΑΕΚ έχει μόλις δύο νίκες ως φιλοξενούμενη απέναντι στον Παναθηναϊκό σε σύνολο 23 αγώνων. Αριθμοί που δείχνουν ξεκάθαρη υπεροχή από πλευράς Πρασίνων στα συγκεκριμένα παιχνίδια με αντίπαλο την Ενωση. Οπως και οι αριθμοί της συνολικής προϊστορίας των δύο ομάδων.\nΤο Τριφύλλι έχει υποδεχθεί, συνολικά, την ΑΕΚ 65 φορές και μετρά 31 νίκες, 24 ισοπαλίες και 10 ήττες. Το πρώτο παιχνίδι ανάμεσα στον Παναθηναϊκό και την ΑΕΚ διεξήχθη στις 8 Νοεμβρίου του 1959, όταν οι δύο ομάδες ήρθαν ισόπαλες με σκορ 2-2.\nΗ πρώτη φορά που νίκησε ο Παναθηναϊκός ως γηπεδούχος ήταν στις 9 Οκτωβρίου του 1960 με σκορ 2-0, ενώ η πρώτη φορά που επικράτησαν οι Κιτρινόμαυροι ως φιλοξενούμενοι ήταν στις 19 Δεκεμβρίου του 1965 με σκορ 2-3. Η μεγαλύτερη νίκη του Παναθηναϊκού ήρθε στις 31 Μαρτίου του 1991, όταν το Τριφύλλι είχε επικρατήσει με 4-0, ενώ η αντίστοιχη της ΑΕΚ ήταν το 2-3 της περιόδου 1965-1966. Τα περισσότερα τέρματα μπήκαν την περίοδο 1963-1964, με τον Παναθηναϊκό να κερδίζει την ΑΕΚ με σκορ 5-4.\nΕνα ιδιαίτερο στατιστικό γύρω από την προϊστορία των ντέρμπι του Παναθηναϊκού με την ΑΕΚ είναι οι πρώτοι σκόρερ στα συγκεκριμένα παιχνίδια. Συγκεκριμένα, οι τρεις παίκτες που έχουν σημειώσει τα περισσότερα γκολ σε αυτά τα ματς έχουν αγωνιστεί και με τις δύο φανέλες. Πρόκειται για τον Νίκο Λυμπερόπουλο που έχει σημειώσει συνολικά πέντε τέρματα στο αθηναϊκό ντέρμπι, ενώ ακολουθούν οι Κώστας Κατσουράνης και Αγγελος Μπασινάς που έχουν σημειώσει από τέσσερα. Από εκεί και πέρα, τέσσερα γκολ έχει πετύχει και ο Βαζέχα, ενώ τρία γκολ εναντίον του Παναθηναϊκού έχει σημειώσει ο Νάτσο Σκόκο.\nΜε άλλον αέρα στο ΟΑΚΑ\nΤα πάνω-κάτω του Βέρντε\nΤο τραγούδι τού βγήκε ξινό\nΚόσμος Βόμβα στα θεμέλια του FFP από τους Πολίτες


Η Samsung κυκλοφόρησε τη φετινή της ναυαρχίδα σειρά τηλεφώνων Galaxy S10 πριν από ένα μήνα, κάτι που φυσικά γνωρίζετε, αφού με το ισχυρό μάρκετινγκ της, η εταιρεία έχει καταφέρει να κλέψει μια μεγάλη μερίδα της δημοσιότητας στον τομέα των smartphones. Μαζί με τα τηλέφωνα η εταιρεία της Νότιας Κορέας κυκλοφόρησε επίσης ένα ζευγάρι ασύρματων ακουστικών, τα Galaxy Buds, που είναι η καλύτερη προσφορά της εταιρείας στην αναπτυσσόμενη αγορά των wireless ακουστικών.\nΠαρόλο που τα Galaxy Buds είναι ακόμα πολύ «φρέσκα» στην αγορά, η Samsung κυκλοφόρησε ήδη μια νέα ενημέρωση για αυτά. Η νέα έκδοση του λογισμικού αναπτύσσεται μέσω OTA και είναι αρκετά μικρή, όγκου μόλις 1,32MB. Η μικρή ενημέρωση έρχεται να διορθώσει ένα σημαντικό πρόβλημα που σχετίζεται με το ποσοστό της χωρητικότητας της μπαταρίας, το οποίο εμφανίζεται λανθασμένα στους χρήστες.\nΟι κάτοχοι των ασύρματων ακουστικών μπορούν να λάβουν τη νέα ενημερωμένη έκδοση μέσω της εφαρμογής Galaxy Wearable. Σύμφωνα με το changelog, τα Galaxy Buds θα εμφανίζουν πλέον το σωστό ποσοστό μπαταρίας μετά την ενημέρωση. Επιπλέον, η νέα έκδοση του λογισμικού θα βελτιώσει τη συνολική σταθερότητα της σύνδεσης Bluetooth. Παρέχει επίσης λύση για το μικρό πρόβλημα με το μενού περιβάλλοντος ήχου.\nΩς συνήθως, η ενημέρωση θα φτάσει σταδιακά σε όλους τους χρήστες, αλλά αν είστε κάτοχοι και δεν την βλέπετε να εμφανίζεται, μπορείτε πάντα να απευθυνθείτε στην εφαρμογή Galaxy Wearable.\nNext post Xiaomi Mi Pad 4: με 4GB+64GB, 4G/LTE στα 184€! [coupon]\nPrevious post Xiaomi: ανακοινώνει το νέο Mi Notebook Air με βάρος... «φτερού!»


Προχωρά σε τριπλό... μεταγραφικό χτύπημα η Μπαρτσελόνα! | Kerkida.net\nΠροχωρά σε τριπλό... μεταγραφικό χτύπημα η Μπαρτσελόνα!\nΗ πώληση των εμπορικών και τηλεοπτικών δικαιωμάτων άναψε το πράσινο φως για μεταγραφές στη Μπαρτσελόνα, με τον πρόεδρο της La Liga να επιβεβαιώνει πως οι Καταλανοί μπορούν πλέον να κινηθούν δυναμικά στο θερινό παζάρι!\nΗ Μπαρτσελόνα προέβη σε μια ιστορική απόφαση την προηγούμενη εβδομάδα, ανάβοντας το πράσινο φως για την πώληση σημαντικού μέρους των εμπορικών και τηλεοπτικών της δικαιωμάτων προκειμένου να αποκτήσει άμεσα... ρευστό στα ταμεία.\nΚαι μπορεί σε βάθος χρόνου το αντίκτυπο των συγκεκριμένων κινήσεων να παραμένει ερωτηματικό, όμως βραχυπρόθεσμα είναι δεδομένο πως θα βοηθήσει τους Καταλανούς να πραγματοποιήσουν μερικές απαραίτητες μεταγραφικές προσθήκες.\nΤη νέα πραγματικότητα μάλιστα στο «Καμπ Νόου» επιβεβαίωσε και ο πρόεδρος της La Liga, Χαβιέ Τέμπας! Ερωτηθείς κατά την παρουσία του στον ραδιοφωνικό σταθμό «Cope» για το αν η Μπαρτσελόνα μπορεί πλέον να υπογράψει παίκτες όπως οι Λεβαντόφσκι, Κουντέ και Μπερνάντο Σίλβα, ο Ισπανός απάντησε καταφατικά - υπό την προϋπόθεση βέβαια πως οι συμφωνίες που έκλεισε η Μπάρτσα μπορούν πράγματι να τις αποφέρουν ένα ποσό κοντά στα 700 εκατομμύρια ευρώ.\n«Οι προτάσεις εγκρίθηκαν από τη Γενική Συνέλευση του συλλόγου και τώρα πλέον πρέπει να μπουν σε εφαρμογή. Να συγκεντρώσουν δηλαδή τους οικονομικούς πόρους μετά την πώληση των τηλεοπτικών και εμπορικών δικαιωμάτων τους.\nΓνωρίζουν πολύ καλά τα νούμερα και αν αυτές οι συμφωνίες παράγουν πράγματι αυτή την οικονομική ποσότητα, τότε θα μπορούν να υπογράψουν αυτούς τους παίκτες και μερικούς ακόμη» ήταν τα λόγια του προέδρου της La Liga, ο οποίος στη συνέχεια επιτέθηκε για ακόμα μια φορά στον πρόεδρο της Παρί Σεν Ζερμέν, Νασέρ Αλ Κελαϊφί.\nΜε αφορμή τα λόγια του Καταριανού πως η Ρεάλ προσέφερε περισσότερα χρήματα στον Μπαπέ για να υπογράψει, ο Τέμπας πέρασε στην αντεπίθεση, κάνοντας λόγο για ψέματα προερχόμενα από ομάδες που δεν υπακούν τους κανονισμούς του ποδοσφαίρου.\n«Αυτή είναι η θέση των νεόπλουτων που παρακάμπτουν τους κανονισμούς με τη δύναμη των χρημάτων τους. Δεν πιστεύει καν τα δικά του ψέματα και γνωρίζει πολύ καλά ότι η Ρεάλ δεν διέθεσε περισσότερα χρήματα για τον Μπαπέ. Είναι δύσκολο να λες τόσα ψέματα, θα συνεχίσουμε να υπερασπιζόμαστε τη βιωσιμότητα στο ποδόσφαιρο».\nΑνανεώνει με Ντεμπελέ η Μπαρτσελόνα\nΣτην λίστα και ο Μινγκέθα\nΦεύγει από την Μπαρτσελόνα!\nΑνατροπή και πάει για... κλοπή!


ΤΑΜΕΙΟ ΤΗΝ ΔΕΥΤΕΡΑ, ΜΙΚΡΟΙ ΤΖΙΡΟΙ ΣΗΜΕΡΑ | Ματσωμένος Γάτος - Όλα για το Στοίχημα\nΕλλάδα-Ιταλία όπως το 1940Επίκαιρη η σημερινή δυάδα μου, αφού το ένα ματς είναι από την Ιταλία και το άλλο από την Ελλάδα. Η δυάδα πληρώνει επί 4,41 και Ένας ακόμη υπερτυχερός!Πόνταρε σε 4 ματσάκια και τα οικονόμησε για τα καλά. Πρόκειται για έναν τυπά ο οποίος έπαιξε χθες online στοίχημα και με ποντάρισμα 50 ευρώ Δυάδα αποθεραπείαςΑκόμα ένα γεμάτο Σαββατοκύριακο αποτελεί πλέον παρελθόν και σήμερα μένουν τα... απόνερα. Πιο συγκεκριμένα, θα πάω χαλαρά με μια δυάδα η οποία βέβαια μπορεί να Στηρίγματα σε τρεις βαρβάτες έδρεςΣκάλισα πολύ το σημερινό πρόγραμμα για να βγάλω τρία δυνατά σημεία. Κατέληξα σε τρεις άσους τους οποίους θα παίξω μονούς αλλά θα ρίξω ψιλά και Ένα απ' όλα με σύστημαΠολλά τα σημερινά ματς. Με προσοχή διάλεξα ένα σημείο από Σούπερ Λίγκα, Πρέμιερ Λιγκ, Καμπιονάτο και Μπουντεσλίγκα. Η Μπέρνλι πιστεύω ότι δεν θα χάσει από Μικρές ΓαλλιδούλεςΣήμα κατατεθέν της Παρασκευής είναι η Ligue 2. Κι επειδή δεν μού γεμίζει τίποτα το μάτι από το υπόλοιπο πρόγραμμα της ημέρας θα πάρω τρεις ΤΑΜΕΙΟ ΤΗΝ ΔΕΥΤΕΡΑ, ΜΙΚΡΟΙ ΤΖΙΡΟΙ ΣΗΜΕΡΑ\nΑπό: Ματσωμένος Γάτος | 21 Ιουνίου 2011\nΤαμείο και αυτή την Δευτέρα, όπως την προηγούμενη, από το blog, με την τριάδα της βασικής πρότασης. Πέρασαν οι «άσοι» της Ίντερ Τούρκου (1,60), της Μάλμε (1,75) και της Τζουργκάρντερ (1,75). Η τριάδα πλήρωσε 4,90. Μικροί οι τζίροι στο σημερινό κουπόνι, με τα πιο πολλά λεφτά να πέφτουν μέχρι τώρα στους «άσους» της ΧΑΚΕΝ (1,50), της ΣΑΜΡΟΚ ΡΟΒΕΡΣ (1,30) και στο «διπλό» της ΣΕΝΤ ΠΑΤΡΙΚΣ (1,15). Αξιοσημείωτο είναι και το ποντάρισμα (σε ποσοστό 60%) σε ένα αουτσάιντερ στην Ιρλανδία, στην ΣΛΙΓΚΟ ΡΟΒΕΡΣ (2,70) κόντρα στην Ντέρι. Έχουν γίνει και 2 αλλαγές αποδόσεων, σε αυριανά όμως παιχνίδια. Έπεσαν οι αποδόσεις για τον «άσο» του ΜΕΞΙΚΟ (από 1,40 σε 1,25) και για το «διπλό» της ΛΙΟΥΝΓΚΣΚΙΛΕ (από 2,90 σε 2,50). ΜΟΙΡΑΣΤΕΙΤΕ ΤΟ ΑΡΘΡΟFacebook


8 Πράγματα που πρέπει να κάνεις ως τα 35 σου! - The-Man.gr\nby theman 31/12/2016\nwritten by theman 31/12/2016\nΠολλοί από σας τους άντρες είστε κάθετοι με τις κοπέλες σας στο θέμα του να δείτε μαζί τους μια γυναικείαταινεία π.χ. το “50 shades of grey” που προκάλεσε χαμό πέρσι στο γυναικείο φύλο.\nΕγώ βέβαια το πιο ακραίο που έχω κάνει μέχρι στιγμής είναι τα 6G στο Allou Fun Park, αλλά ίσως έχω δικαιολογία ως γυναίκα! Σίγουρα όμως το bungee jumping, η ελεύθερη πτώση, ή το “πάρα πέντε” είναι πολύ καλές εμπειρίες ,να τις έχεις στις στιγμές της ζωής σου.\nΗ χώρα που ζούμε δυστυχώς φημίζεται για τους “αιώνιους” φοιτητές της. Παρόλο αυτά εσύ καλύτερα να έχεις ξεμπερδέψει με το θέμα εξεταστική μια και καλή, όσο πιο γρήγορα μπορείς και να μην φτάσεις 40 χρονών και χρωστάς ακόμη το πιο “δύσκολο” μάθημα.


Το αγωνιστικό πρωτότυπο 370Z Project Clubsport 23 της Nissan Motorsports στην έκθεση SEMA | 4ΤΡΟΧΟΙ\nΤο αγωνιστικό πρωτότυπο 370Z Project Clubsport 23 της Nissan Motorsports στην έκθεση SEMA\nΗ Nissan Motorsports και η MA Motorsports δημιούργησαν το πρωτότυπο Project Clubsport 23, που συνδυάζει την τελευταία λέξη της τεχνολογίας με την αισθητική της σειράς Z.\nΣε πρώτη ματιά, το Project Clubsport 23 της Nissan Motorsports θα μπορούσε να κοσμεί το γκαράζ οποιουδήποτε λάτρη των αυτοκινήτων Datsun και Nissan Z. Ωστόσο, με μια πιο προσεκτική παρατήρηση του Project Clubsport 23, είναι εμφανής η «συγχώνευση» αυθεντικών και ειδικής κατασκευής εξαρτημάτων, που συνθέτουν ένα συναρπαστικό αγωνιστικό όχημα.\nΜε στόχο την δημιουργία ενός ιδανικού, αποκλειστικού οχήματος, το Project Clubsport 23 «δανείζεται μέρη και εξαρτήματα από τους πιο αναγνωρισμένους προμηθευτές εξαρτημάτων υψηλών επιδόσεων, που δοκιμάζονται και αναπτύσσονται στο μηχανοκίνητο αθλητισμό. Αυτό που παρουσιάζεται τώρα στην φετινή έκθεση της SEMA μπορεί να είναι σημαντικά διαφορετικό αρκετούς μήνες μετά, καθώς τα εξαρτήματα του οχήματος αναπτύσσονται συνεχώς.\nΓια την κατασκευή του Project Clubsport 23, οι ομάδες των Nissan Motorsports και MA Motorsports ξεκίνησαν ακριβώς όπως θα έκαναν όλοι οι φανατικοί λάτρεις της οικογένειας Z : βρίσκοντας ένα πλαίσιο και τον κινητήρα. Στην περίπτωση αυτή, το έργο ξεκίνησε με ένα Nissan 370Z Nismo του 2012. Ο αρχικός κινητήρας VQ37VHR 3,7 λίτρων και 350 ίππων αντικαταστάθηκε από έναν εργοστασιακό 3,0 λίτρων VR30DDTT twin-turbo V6, με ονομαστική τιμή 400 ίππων.\nΓια να δοθεί η μεγαλύτερη δυνατή έμφαση στην σπορ οδήγηση, αποφασίστηκε να διατηρηθεί το 6τάχυτο μηχανικό κιβώτιο του 370Ζ Nismo. Αυτή ήταν μια μεγάλη πρόκληση για τους μηχανικούς, λόγω του γεγονότος ότι ο κινητήρας VR30DDTT δεν έχει ποτέ «συνδεθεί» μ’ ένα χειροκίνητο κιβώτιο ταχυτήτων. Η MA Motorsports κατόρθωσε να αναπτύξει ένα σύστημα μετάδοσης που καταλήγει στο διαφορικό Nismo GT LSD Pro-Carbon, με ψύκτρα της MA Motorsports. Αξίζει να σημειωθεί ότι για να διασφαλιστεί η σωστή λειτουργία του χειροκίνητου κιβωτίου ταχυτήτων με τον κινητήρα VR30DDTT, απαιτήθηκε πολύ δουλειά και χρόνος.\nΟι βελτιώσεις συνεχίστηκαν με την προσθήκη ενός κιτ εισαγωγής αέρα της AMS Performance και με τις βαλβίδες εκτόνωσης της Z1 Motorsports. Η MA Motorsports δημιούργησε ένα εξατομικευμένο διπλό σύστημα εξάτμισης διαμέτρου 76 mm για να εξασφαλίσει ότι δεν θα υπήρχε διακοπή στην ροή του αέρα. Η εξάτμιση καταλήγει στο πίσω πλαίσιο της πινακίδας κυκλοφορίας προσδίδοντας στο Project Clubsport 23 μια μοναδική εμφάνιση και αίσθηση. Προκειμένου να διατηρηθεί η ψύξη του κινητήρα VR30DDTT σε σωστό επίπεδο, τα συστήματα ψύξης και διεύθυνσης αναβαθμίστηκαν με εναλλάκτη θερμότητας της AMS Performance, ψύκτρα υδραυλικού τιμονιού της MA Motorsports και κολάρα ψυγείου από σιλικόνη της Z1 Motorsports.\nΤο σύστημα πέδησης αναβαθμίστηκε με τη χρήση των φρένων Nismo HC Street/Track, δισκόπλακες της Z1 Motorsports και με σωληνάκια φρένων της NISMO από ανοξείδωτο ατσάλι. Οι τροποποιήσεις της ανάρτησης περιλαμβάνουν έναν συνδυασμό από νέα εξαρτήματα εμπρός και πίσω της Nismo, το κιτ ρυθμιζόμενης ανάρτησης Variant 3 της KW και τα πίσω ελατήρια της Eibach.\nΚορυφαίες είναι και οι ζάντες από κράμα αλουμινίου, που φέρουν το λογότυπο της Nismo και έχουν διάσταση 18x10,5 ίντσες. Οι σφυρήλατες ζάντες χρησιμοποιούν την τελευταία τεχνολογία RAYS flow-forming για υψηλή ποιότητα, αντοχή, ανθεκτικότητα και προσιτό κόστος.\nΌπως και στα μηχανικά μέρη του αμαξώματος, έτσι και στο εσωτερικό του Project Clubsport 23 αντανακλώνται οι συνδυασμοί εξαρτημάτων, εξειδικευμένων και μη, από αξιόπιστους προμηθευτές. Κυρίαρχο ρόλο στην καμπίνα έχουν τα νέα καθίσματα QRT-R της Sparco, οι αγωνιστικές ζώνες πρόσδεσης 6 σημείων της Sparco, καθώς και το τιμόνι Sparco R383 με τον αποσπώμενο κώνο της Bell Works. Εκτός των παραπάνω, υπάρχει σύστημα πυρόσβεσης στην καμπίνα και στον κινητήρα, καθώς και ένα ειδικής κατασκευής roll cage. Η ειδική ταπετσαρία από την MA Motorsports είναι ραμμένη σε σχήμα διαμαντιού «αποτυπώνοντας» μια σύγχρονη εκδοχή του αυθεντικού μοτίβου από βινύλιο, που χρησιμοποιήθηκε στο 240Z.\n#Nissan, #370Z Project Clubsport 23, #Nissan Motorsport


Πάμπλουτος νέος αποκεφάλισε κόρη πρώην διπλωμάτη\nΗ 27χρονη Νουρ Μουκαντάμ, κόρη ενός Πακιστανού πρώην διπλωμάτη, βρέθηκε αποκεφαλισμένη σε μια πλούσια συνοικία της πρωτεύουσας στις 20 Ιουλίου\nΜια αποκρουστική δολοφονία στην καρδιά του Ισλαμαμπάντ στην οποία εμπλέκονται οικογένειες από την προνομιούχα ελίτ της πακιστανικής κοινωνίας κυριάρχησε στα πρωτοσέλιδα των εφημερίδων την περασμένη εβδομάδα. Εθνική κατακραυγή για τις γυναικοκτονίες στη χώρα της νότιας Ασίας.\nΑποκεφάλισαν κόρη διπλωμάτη\nΗ 27χρονη Νουρ Μουκαντάμ, κόρη ενός Πακιστανού πρώην διπλωμάτη, βρέθηκε αποκεφαλισμένη σε μια πλούσια συνοικία της πρωτεύουσας στις 20 Ιουλίου. Η αστυνομία απήγγειλε κατηγορίες για φόνο σε βάρος του Ζαχίρ Τζάφερ. Πρόκειται για υπήκοο ΗΠΑ και γόνο μιας από τις πιο πλούσιες πακιστανικές οικογένειες.\nΠληροφορίες κάνουν λόγο πως οι δυο τους ήταν φίλοι, και πως ο Τζάφερ παρέσυρε τη Μουκαντάμ, κόρη του πρώην πρεσβευτή του Πακιστάν στη Νότια Κορέα, στο σπίτι του, την κράτησε εκεί για δύο ημέρες και στη συνέχεια τη δολοφόνησε βάναυσα.\nΗ πιο έντονα αναφερθείσα γυναικοκτονία στην πρόσφατη ιστορία\nΑυτή η δολοφονία, η οποία άγγιξε ένα μικρό τμήμα της κοινωνίας που θεωρείτο απρόσβλητο προκάλεσε δημόσια κατακραυγή σε αντίθεση με οιαδήποτε άλλη πρόσφατη υπόθεση.\n“Το στάτους των εμπλεκομένων οικογενειών, η οικογένεια του Ζαχίρ Τζάφερ, και βεβαίως του πατέρα της Νουρ που ήταν πρώην πρεσβευτής, και το γεγονός ότι αυτό συνέβη εντός των κύκλων της ελίτ του Ισλαμαμπάντ.\nΌλα αυτά μαζί αναμφίβολα έστρεψαν περισσότερο την προσοχή σε αυτή την υπόθεση”. Αυτό δήλωσε η Νίντα Κιρμπάνι, επίκουρη καθηγήτρια Κοινωνιολογίας στο Πανεπιστήμιο Επιστημών Μάνατζμεντ της Λαχώρης.\nΗ δολοφονία της Μουκαντάμ έχει γίνει η πιο έντονα αναφερθείσα γυναικοκτονία στην πρόσφατη ιστορία.\nΤα μέσα κοινωνικής δικτύωσης γέμισαν με οργισμένα σχόλια. Διαδηλώσεις και αγρυπνίες πραγματοποιήθηκαν σε μεγάλες πόλεις. Και από Πακιστανούς της διασποράς ακόμη και σε μακρινές χώρες όπως ο Καναδάς και οι Ηνωμένες Πολιτείες.\nΑντιμέτωπη με τη δημόσια οργή, η οικογένεια Τζάφερ δημοσίευσε ολοσέλιδες καταχωρίσεις στις εφημερίδες. Πήρε αποστάσεις από τη δολοφονία και καλώντας για δικαιοσύνη.\nΣοκάρουν τα νούμερα για τις γυναικοκτονίες στο Πακιστάν\nΗ ζωή για τις γυναίκες στις αγροτικές περιοχές του Πακιστάν είναι εμφανώς διαφορετική από εκείνην στα αστικά κέντρα. Ιδιαίτερα στο Ισλαμαμπάντ. Εκεί που οι σικ καφετέριες και τα εμπορικά κέντρα εξυπηρετούν ένα μίγμα πλούσιων διανοουμένων, κυβερνητικών αξιωματούχων, διπλωματών, εκπατρισμένων και ξένων δημοσιογράφων.\n“Έχω κι εγώ κόρες, και ανησυχώ μέρα και νύχτα, αν αυτό συμβεί στη δική μου κόρη, ποιος θα σταθεί πλάι μου;” δήλωσε η Άμνα Σαλμάν Μπουτ στο Reuters στη διάρκεια μιας αγρυπνίας για τη Μουκαντάμ στο Ισλαμαμπάντ αυτήν την εβδομάδα στην οποία συμμετείχαν εκατοντάδες άνθρωποι. “Όταν κάποιος μας κακομεταχειρίζεται θα πρέπει να φτιάξουμε κι εμείς χάσταγκ», είπε, αναφερόμενη στο χάσταγκ #JusticeForNoor που έχει πλημμυρίσει το Twitter στο Πακιστάν.\n“Όλες οι γυναίκες με τις οποίες μίλησα μετά την υπόθεση της Νουρ μιλάει γι΄αυτές με ένα αυξημένο αίσθημα φόβου, από τους άνδρες γύρω της”, δήλωσε η Μπεναζίρ Σαχ, μια δημοσιογράφος με έδρα τη Λαχώρη. Είπε πως ορισμένες λένε πως δεν μπορούν να κοιμηθούν το βράδυ.\nΑπαιτούν νέο νομοσχέδιο\nΟι καθημερινές ανατροπές στη δίκη ξεδιπλώνονται καθημερινά υπό τους προβολείς των εθνικών μέσων ενημέρωσης. Οργανώσεις ανθρωπίνων δικαιωμάτων στο Πακιστάν λένε πως η κυβέρνηση πρέπει να περάσει ένα νομοσχέδιο. Απαιτούν να είναι ορόσημο κατά της ενδοοικογενειακής βίας προκειμένου να καταπραΰνει κάπως την οργή.\nΤο νομοσχέδιο εξορθολογίζει τη διαδικασία για την εξασφάλιση περιοριστικών μέτρων. Υιοθετεί έναν ευρύ ορισμό της βίας, προκειμένου να περιλάβει «τη συναισθηματική, ψυχολογική και λεκτική κακοποίηση».\nΝωρίτερα αυτό τον μήνα, οι βουλευτές ζήτησαν τη γνώμη ενός συμβουλίου ακαδημαϊκών του ισλάμ. Σχετικά με το αν η νομοθεσία συνάδει με τις ισλαμικές αρχές.\nΟ Κίμπλα Αγιάζ, ο οποίος ηγείται του συμβουλίου, δήλωσε στο Ρόιτερς πως το νομοσχέδιο συζητήθηκε μόνο ανεπίσημα. Ο ίδιος αισθάνεται πως η φιλόδοξη γλώσσα του δεν μπορεί να γίνει δεκτή από τη συντηρητική κοινωνία του Πακιστάν.\nΔιαβάστε στη “ΜτΧ”: Η «ατρόμητη» κοπέλα που βιάστηκε από 6 άντρες σε λεωφορείο, αφού ξυλοκόπησαν το φίλο της. Αντιστάθηκε και την ανασκολόπησαν με λοστό. Γιατί δεν έχουν εκτελεστεί οι δράστες\nTAGS: αποκεφαλισμόςγυναικοκτονίαελίτκόρη διπλωμάτηΠακιστάν\nΠρωταθλήτρια στο Euro …μπάρμπεκιου η Ελλάδα με κοντοσούβλι καλαμάρι- To νικητήριο πιάτο άφησε πίσω Δανία και Ολλανδία


Κρητική Εστία στο Παγκράτι, ήταν; ένα στολίδι της Κρήτης..\nΤρίτη, 26 Ιούνιος 2012 01:12\nΠαραλογισμός.. Απόλυτος και απροκάλυπτος. Όσοι από εσάς γνωρίζατε από προσωπική πείρα την Κρητική Εστία, ξεχάστε όσα ξέρατε. Όσοι την έχετε ακουστά από τρίτους, ανακαλύψτε πόσο έξω πέσατε. Όσοι δε ζείτε ακόμα εκεί, κουνήστε απογοητευμένοι το κεφάλι διαβάζοντας, εσείς ξέρετε καλύτερα από όλους για τι μιλάω. Όταν ακούσαμε πρώτη φορά για την Κρητική μας φάνηκε ένας επίγειος παράδεισος! Τόσες παροχές με τόσο μικρό κόστος! Διαμονή σε υπερλούξ δωμάτιο, πλήρης διατροφή, θυρωροί, ασφάλεια, καθαρίστριες, θέρμανση, βιβλιοθήκες, αναγνωστήρια, κουζίνες, πλυντήρια και εξοπλισμός, internet, τραπεζαρίες, χώροι εκδηλώσεων, παιδιά από κάθε άκρη της Κρήτης, ένα διοικητικό συμβούλιο σαν γονείς. Κοντολογίς, μία μεγάλη ευτυχισμένη οικογένεια…!\nΟι γονείς μας πανευτυχείς, επιτέλους ένα μέρος να στείλουν το βλαστάρι τους στη μεγάλη κακή πρωτεύουσα, να μη νιώθει μόνο του, αλλά αντιθέτως ασφαλές και ευτυχισμένο..!\nΚαι μετά, το χάος..\nΚαι πέρασαν οι μέρες, καταφθάσαμε στο ειδυλλιακό αυτό μέρος, περιμένοντας επιτέλους αυτή τη φοιτητική ζωή που όλο ακούγαμε μικροί και όλο δε ζούσαμε. Στην αρχή ήταν καλά. Όχι όπως φανταζόμασταν, αλλά ικανοποιητικά. Τα δωμάτια δίκλινα, καθόλου προσωπικός χώρος. Και μετά άρχισαν τις μειώσεις. Πρώτα υποβάθμιση του internet. Μετά κλείνουν οι κουζίνες στους ορόφους. Τα πλυντήρια χαλάνε. Το πρωινό μειώνεται. Οι πρώτες ύλες του μεσημεριανού και του βραδινού υποβαθμίζονται. Οι επισκέπτες απαγορεύονται μετά τις 11. Οι φιλοξενίες σταματάνε, ακόμα και για τους ίδιους μας τους γονείς. Οι ώρες θέρμανσης και κλιματισμού μειώνονται. Οι κατσαρόλες κατάσχονται! Φτάνουμε στην εστία μετά τις διακοπές και αν δεν πληρώσουμε, μένουμε στο δρόμο! Το καλό και ευγενικό διοικητικό γίνεται απότομο και ειρωνικό. Ασυνεννοησία παντού. Τα παιδιά χωρίζονται, διχάζονται. Το κλίμα οικογένειας χάνεται για πάντα. Μόνο η παρέα σώζει κάπως την κατάσταση.\nΤώρα που είδατε μέσα από τα μάτια των οικοτρόφων, μήπως καταλαβαίνετε? Ένα έργο τόσο μοναδικό όπως αυτό το Ίδρυμα, πρέπει να επανέλθει στις παλιές του δόξες. Θέλουμε την εστία μας πίσω. Την Εστία που αγαπήσαμε, που πονέσαμε, που μας βοήθησε να σταθούμε στα πόδια μας, να σπουδάσουμε, να μάθουμε να ζούμε ανεξάρτητοι, που μας έκανε περήφανους να λεγόμαστε Κρητικοί. Θέλουμε πίσω την Κρητική Εστία που θα χαιρόμασταν να παραδώσουμε στα παιδιά μας!\nΑπό τον/την: Α. Κ.\nΔιαβάστηκε 9980 φορές\tΤελευταία τροποποίηση στις Τρίτη, 26 Ιούνιος 2012 01:19\nΔημοσιεύθηκε στην κατηγορία Εξωτερική Πηγή\nΠερισσότερα σε αυτή την κατηγορία: ΕΓΓΡΑΦΕΣ ΣΤΟ ΣΧΟΛΕΙΟ ΔΕΥΤΕΡΗΣ ΕΥΚΑΙΡΙΑΣ ΧΑΝΙΩΝ - ΚΙΣΣΑΜΟΥ- ΒΟΥΚΟΛΙΩΝ »


Τετρακόσιες Χιλιάδες Ελπίδες - Ειδήσεις - νέα - Το Βήμα Online\nΤετρακόσιες Χιλιάδες Ελπίδες\nΤο «ντοκιμαντέρ» του κ. Πολ Μέισον σοκάρει: όχι γιατί μας παρουσιάζει κάποια είδηση αλλά διότι\n21 Δεκεμβρίου 2015, 22:25 Ενημερώθηκε: 22 Δεκεμβρίου 2015, 05:00\nΤο «ντοκιμαντέρ» του κ. Πολ Μέισον σοκάρει: όχι γιατί μας παρουσιάζει κάποια είδηση αλλά διότι επιβεβαιώνει τον τυχοδιωκτισμό, την έλλειψη προγραμματισμού και, εν τέλει, την πλήρη ανεπάρκεια της «πρώτης φοράς αριστεράς».\nΤο σύνθημα «ThisIsACoup» δείχνει να ταιριάζει και στην δεύτερη κυβέρνηση Τσίπρα – Καμμένου.\nΗ κομματικοποίηση του κράτους αποδεικνύεται ως βασικό σχέδιο. Δεν είναι μόνο η προσπάθεια ανάληψης ρόλου αρχισυντάκτη. Είναι οι διορισμοί «των δικών μας παιδιών», είναι η αυθαίρετη αντικατάσταση αξιωματούχων του κράτους και η γκεμπελιστικη συμπεριφορά ορισμένων (τουλάχιστον) υπουργών. Ας μην λησμονούμε όμως και τις υποψίες για κρατικά συμβόλαια και οικονομικές δραστηριότητες λίγες ημέρες πριν την επιβολή capital controls από τους κκ. Τσίπρα και Βαρουφάκη. Η υπόθεση Βαλαβάνη, για παράδειγμα, μπορεί να εξετασθεί και υπό άλλο πρίσμα.\nΤην περασμένη εβδομάδα όμως δυο γεγονότα έδωσαν μια διαφορετική χροιά στα πολιτικά δεδομένα. Πρώτον απετράπη η αντισυνταγματική δημιουργία κομματικού στρατού στο Δημόσιο. Δεύτερον, και παρά την πλημμελή οργάνωση, 400.000 πολίτες περίμεναν υπομονετικά να ψηφίσουν για αρχηγό ενός κόμματος που τα τελευταία δυο χρόνια τους έχει απογοητεύσει – τόσο η στροφή προς τον λαϊκισμό του κ. Σαμαρά όσο και η αντιπολιτευτική πολιτική που ακολούθησε ήταν κατώτερη των προσδοκιών των ψηφοφόρων της Νέας Δημοκρατίας και αυτό αποδεικνύεται από τις τρεις χαμένες εκλογές.\nΤετρακόσιες χιλιάδες πολίτες ψήφισαν προσδοκώντας κάτι το διαφορετικό. Προσδοκούν μια ηγεσία που θα απευθύνεται με ειλικρίνεια στους πολίτες, θα θέτει ρεαλιστικούς στόχους και θα παράγει αποτελέσματα. Αποδείχθηκε ότι οι 400.000 πολίτες δίνουν μια τελευταία ευκαιρία στη Νέα Δημοκρατία και τον επόμενο αρχηγό της ώστε να επανέλθει η ελπίδα και η Ελλάδα να βαδίσει σε μια πραγματική ευρωπαϊκή πορεία.


Όταν οι άνθρωποι γίνονται... αριθμοί! - Flashnews.gr\nΌταν οι άνθρωποι γίνονται... αριθμοί!\nΣτα όρια της.. ανθρωπιστικής κρίσης φτάνει η κατάσταση της οικονομική ανέχειας των πολιτών της Αθήνας.\nΆνεργοι, άστεγοι και άποροι αποτελούν πλέον μόνον αριθμούς σε ένα τρομακτικό ποσοστό που ανεβαίνει καθημερινά λόγω των οικονομικών μέτρων και της κρίσης που μαστίζει τη χώρα.\nΤα συνδικάτα κάνουν δυσοίωνες προβλέψεις για το χειμώνα ανεβάζοντας τον αριθμό των ανέργων πάνω από το ένα εκατομμύριο ανθρώπους.\nΤην ίδια ώρα με το πολυνομοσχέδιο παγώνει η επέκταση των κλαδικών συμβάσεων μέχρι τη λήξη του μεσοπρόθεσμου πλαισίου δηλαδή μέχρι το τέλος του 2014, ενώ τον βασικό ρόλο στη διαμόρφωση των μισθών στον ιδιωτικό τομέα της οικονομίας θα έχουν πλέον οι επιχειρησιακές συμβάσεις.\nΤις συμβάσεις αυτές θα μπορούν να τις υπογράφουν τα 3/5 των εργαζομένων σε μια επιχείρηση με τον εργοδότη. Αυτό θα ισχύει και στις μικρές επιχειρήσεις, που απασχολούν κάτω από 20 άτομα.\nΤο ΙΝΕ -ΓΣΕΕ εκτιμά ότι με τη νέα αυτή ρύθμιση οι μισθοί θα μειωθούν έως και 20% και επισημαίνει ότι ακόμη και σε μια επιχείρηση 5 ατόμων εάν συμφωνήσουν οι 3 εργαζόμενοι θα μπορούν να συστήσουν ένωση προσώπων και να υπογράψουν επιχειρησιακή σύμβαση με μειώσεις μισθών.\nΙδιώτες, σύμφωνα με το δημοσίευμα στο newpost.gr, μέσω της πρωτοβουλίας «Μπορούμε» (Boroume.gr) επιχειρούν να δημιουργήσουν ένα δίκτυο διανομής τροφίμων, υποκαθιστώντας τον κοιμώμενο κρατικό μηχανισμό.\nΚυριακή, 30 Οκτωβρίου 2011, 11:24


Μπορέλ: Έθεσε ζήτημα στρατιωτικής επέμβασης της ΕΕ για τις επόμενες κρίσεις σε Ιράκ και Σάχελ | Ειδήσεις\nΜπορέλ: Έθεσε ζήτημα στρατιωτικής επέμβασης της ΕΕ για τις επόμενες κρίσεις σε Ιράκ και Σάχελ\nΜία τραγωδία εκτυλίσσεται στο Αφγανιστάν και πρέπει να ωθήσει τους Ευρωπαίους να αποκτήσουν ικανότητες στρατιωτικής επέμβασης για να αντιμετωπίσουν τις προσεχείς κρίσεις που παραμονεύουν στο Ιράκ και στο Σάχελ.\n21/08 / 2021 23:35\nΑυτή ήταν η προειδοποίηση που απηύθηνε ο επικεφαλής της ευρωπαϊκής διπλωματίας Ζοζέπ Μπορέλ, λέγοντας μεταξύ άλλων σε συνέντευξη που παραχώρησε στο AFP (σ.σ.: Γαλλικό Πρακτορείο Ειδήσεων): «Αυτό που εκτυλίσσεται στο Αφγανιστάν είναι τραγωδία. Το μεγάλο ερώτημα είναι: γιατί αυτό που συμβαίνει έγινε έτσι;»\n«Συνάντησα τον πρόεδρο Ασράφ Γάνι τον Ιούλιο στην Τασκένδη. Ηταν δυσαρεστημένος. Μου είπε ότι χωρίς την αμερικανική αεροπορική υποστήριξη, δεν μπορούσε να κρατήσει την χώρα και ότι έπρεπε να οπισθοχωρήσει στην Καμπούλ».\n«Δεν είχε τον χρόνο να εφαρμόσει αυτήν την στρατηγική. Ο αφγανικός στρατός αρνήθηκε να πολεμήσει. Και ωστόσο δεν ήταν αφοπλισμένος. Πρέπει να σκεφτούμε ην ποσότητα των όπλων που αφέθηκαν στους ταλιμπάν. Αλλά, ο στρατός δεν είχε πια πίστη... Λυπάμαι πολύ για τον τρόπο με τον οποίο έγιναν τα πράγματα. Αλλά κανείς δεν ζήτησε την γνώμη των Ευρωπαίων», δήλωσε ο επικεφαλής της ευρωπαϊκής διπλωματίας.\nΜπορέλ: Οι εξελίξεις στο Αφγανιστάν προσφέρουν «ευκαιρίες» σε Τουρκία, Κίνα και Ρωσία\nΑφγανιστάν: Προειδοποίηση Μπορέλ προς τους Ταλιμπάν - Οι γυναίκες τρέμουν για το μέλλον τους (εικόνες)\nΟρισμένες χώρες θα θέσουν ερωτήματα για τον αμερικανό σύμμαχο, ο οποίος, όπως το είπε ο Τζο Μπάιντεν, δεν θέλει πια να πολεμά τους πολέμους των άλλων», σχολίασε ο Ζοζέπ Μπορέλ.\n«Δεν υπάρχει εναλλακτική για τους Ευρωπαίους. Πρέπει να οργανωθούν για να αντιμετωπίσουν τον κόσμο όπως είναι και όχι όπως τον ονειρεύονται. Προτείνουμε να αποκτήσει η Ευρωπαϊκή Ενωση μία δύναμη ταχείας αντίδρασης 50.000 στρατιωτών ικανή να αντιδράσει σε συνθήκες όπως αυτές που ζούμε στο Αφγανιστάν», είπε. Το σχέδιο συζητείται σε επίπεδο υπουργών Αμυνας της ΕΕ.\nΟ πρόεδρος του Ευρωπαϊκού Συμβουλίου Σαρλ Μισέλ τοποθετήθηκε για το ίδιο θέμα στον λογαριασμό του στο Twitter.\n«Θέλω να πάω τον Σεπτέμβριο στο Ιράκ, την Τυνησία και την Λιβύη», ανακοίνωσε ο Μπορέλ. «Οι προσεχείς κρίσεις θα είναι στο Ιράκ και στο Σάχελ», προέβλεψε.\n«Η Ευρώπη δεν κινείται παρά κατά την διάρκεια των κρίσεων. Το Αφγανιστάν μπορεί να την ξυπνήσει. Ηρθε η στιγμή για να είμαστε σε θέση να της δώσουμε μία στρατιωτική δύναμη ικανή να πολεμήσει αν παραστεί ανάγκη», κατέληξε.


Μια φωτογραφία της με μαγιό πόσταρε η Ρούλα Κορομηλά και όπως ήταν λογικό δε θα μπορούσε να μην σχολιαστεί από την ομάδα του ΑΝΤ1 και της πρωινής εκπομπής, «Καλοκαίρι μαζί στις 10.00».\n«Η Ρούλα Κορομηλά έβαλε φωτό της με μαγιό και χωρίς ρετούς και κοιτάω τι να δω… έβαλε μαγιοκαπέλο! Ρούλα, βγάλε το καπέλο! Είναι πολύ μεγάλο το καπέλο και που να κάνει ρετούς στο καπέλο; Η Ρούλα ξέρει… έχει αφήσει τα τέλεια πόδια της να φαίνονται και σου λέει κυρία μου το πόδι το έχω και θα το δεις… πάρ’ το» σχολίασε η Νίκη Λεμονή στη στήλη με τα μαγιό, που βάζουν οι celebrities στο instagram.


Οι υγιεινοί στόχοι για το 2020 που όλοι πρέπει να θέσουμε!\nΟι υγιεινοί στόχοι που χρειάζεσαι για τη νέα χρονιά\nΌταν βάζουμε στόχους για τη νέα χρονιά, συνήθως η απώλεια βάρους είναι ανάμεσα σε αυτούς. Αλλά το 2020 σταματάμε να επικεντρωνόμαστε στο νούμερο που δείχνει η ζυγαριά και κάνουμε focus στην υγεία και την ευημερία. Οι υγιεινοί στόχοι για το 2020 που όλοι πρέπει να θέσουμε.\nΗ απώλεια βάρους και λίπους φυσικά και έχει τα οφέλη της αλλά η υγεία σου δεν είναι μόνο τα κιλά σου, καθώς υπάρχουν κι άλλοι παράγοντες που θα σε οδηγήσουν σε μια ευτυχισμένη και υγιής ζωή.\nΤο 2020 πρέπει να θέσεις υγιή ορόσημα που θα σε βοηθήσουν να νιώσεις δυνατός και να βρεις την ισορροπία στη ζωή σου, χωρίς να δίνεις τόση σημασία στη ζυγαριά.\nΟι υγιεινοί στόχοι για το 2020 που πρέπει όλοι να θέσουμε\nΝα είσαι δραστήριος αλλά να το διασκεδάζεις\nΒρες μια δραστηριότητα που αγαπάς και σου αρέσει! Γιατί αν κάνεις μια δραστηριότητα που αγαπάς, τότε θα κολλήσεις σε αυτήν γιατί θα σε καθοδηγούν οι… ενδορφίνες που απελευθερώνονται.\nΜπορεί να είναι πεζοπορία με φίλους, χορός, yoga. Δεν θα επικεντρώνεσαι στις θερμίδες που χάνεις και δεν θα παρατήσεις την δραστηριότητα με την πρώτη ευκαιρία.\nΑποχή απ’ τα social media\nΤα social media μας αποσπούν την προσοχή από το να είμαστε παρόντες και μας τρώνε πολύ χρόνο από την πνευματική και την ψυχική μας υγεία. Τσέκαρε στις ρυθμίσεις του κινητού σου να δεις πόσες ώρες σπαταλάς στο Instagram και σε άλλα social apps και προσπάθησε να είναι λιγότερο από 2 ώρες.\nΜε μικρά βήματα θα τα καταφέρεις!\nΤι σαμποτάρει στη σχέση σου με τη ζυγαριά;\nΕίναι σημαντικό να τρως τα φρούτα και τα λαχανικά αλλά μερικές φορές απλά το… ξεχνάς! Μια διατροφή βασισμένη στα φρούτα και τα λαχανικά έχει αποδειχθεί ότι αυξάνει την πρόληψη των ασθενειών, προστατεύει από καρδιακές παθήσεις και αυξάνει την πρόσληψη φυτικών ινών.\nΔεν χρειάζεται να γίνεις χορτοφάγος… αρκεί να βάλεις περισσότερα λαχανικά στη διατροφή σου.\nΜαγείρεψε τουλάχιστον τρεις φορές την εβδομάδα γιατί σίγουρα θα είναι πιο υγιεινή επιλογή που μπορείς να κάνεις. Θα χρησιμοποιήσεις υλικά που γνωρίζεις κι έχεις στο σπίτι σου και φυσικά θα ξοδέψεις και λιγότερα χρήματα.\nΜπορείς να φωνάξεις έναν φίλο σου ή τον σύντροφό σου για να του μαγειρέψεις και να βαρεθείς!\nΤελευταίο στη λίστα σου θα πρέπει να είναι η απώλεια βάρους. Κάνε focus στη γενικά φυσική και ψυχική σου υγεία. Αν αγαπάς το σώμα σου και τον εαυτό σου, τότε θα του φερθείς με τον καλύτερο τρόπο.\nΟι ειδικοί σου λένε να πετάξεις την ζυγαριά εάν θες να χάσεις κιλά!\nΑυτά τα doodles θα σε εμπνεύσουν ν’ αγαπήσεις τον εαυτό σου!


Πεύκο Έλαιο - 100ml\nProduct Code: 3422344234\nTο πεύκο ανήκει στην οικογένεια των Πευκοειδών η οποία περιλαμβάνει πάνω από 100 είδη του γένους Pinus. Συναντάται κυρίως στη βόρεια εύκρατη ζώνη της Ευρώπης και της Αμερικής. Αναπτύσσονται ακόμη και σε φτωχά εδάφη, σε ηλιόλουστες θέσεις. Το ύψος του κυμαίνεται από 20 έως 40 μέτρα. Στη χώρα μας συναντούμε τα είδη P. Halepensis (Πεύκη η χαλέπιος), P. Pinea (Κουκουναριά), P. brutia, P. nigra, P (Μαυρόπευκο) sylvestris, P. (Πεύκη η αγρία) peuce, P. leucodermis που καλύπτουν το μεγαλύτερο μέρος των δασών της. Είναι αειθαλές δένδρο με κώμη απλωτή και φλοιό κοκκινωπό. Φύλλα βελονόμορφα, με βαθύ πράσινο χρώμα και μήκος 5 – 7 εκατοστά. Αρσενικό άνθος κίτρινο. Από το θηλυκό παράγονται οι καρποί, τα κουκουνάρια που περιέχουν τα σπέρματα. Τα κουκουνάρια είναι οι βρώσιμοι καρποί του πεύκου. Έχουν μαλακή σύσταση με υποψία ρητίνης στη γεύση. Κάνουν πιο εύγευστα τα φαγητά. Προστίθενται στο παγωτό, κέικ, πουτίγκες κ.α. Αλεσμένοι οι σπόροι, χρησιμοποιούνται στις σούπες ως πηκτική ουσία ή για άρωμα. Πάνω από 20 είναι τα είδη του πεύκου που παράγουν καρπούς κατάλληλους για συγκομιδή.\nΌλα τα είδη του πεύκου χρησιμοποιούνται ιατρικά από την αρχαιότητα. Ο Πλούταρχος αναφέρει ότι τα πεύκα και γενικά τα κωνοφόρα, ήταν αφιερωμένα στον Ποσειδώνα, γιατί έδιναν την καλύτερη ξυλεία για τα πλοία. Η πίτυς των αρχαίων (η πεύκη η χαλέπιος) ήταν το αγαπημένο δέντρο της Ρέας, της μητέρας των θεών, της κόρης του Ουρανού και της Γης, γιατί συμβόλιζε τον σύνδεσμο ουρανού και γης. Είναι γνωστός από την ελληνική μυθολογία και ο Σίνης ο Πιτυοκάμπτης, ο οποίος ήταν ληστής και νόθος γιος του Ποσειδώνα. Τον Σίνη τον σκότωσε ο Θησέας με τον τρόπο που αυτός σκότωνε τα θύματά του. Το κουκουνάρι καταναλωνόταν ευρέως στην Ευρώπη και την Ασία, από την παλαιολιθική κιόλας περίοδο. Στην Αρχαία Ελλάδα, αλλά και στη Ρώμη, την Αμερική των Ινδιάνων και στη μακρινή Σιβηρία, το κουκουνάρι αποτελούσε ανέκαθεν περιζήτητη λιχουδιά. Οι αρχαίοι Έλληνες και οι Ρωμαίοι εκτιμούσαν την πλούσια θρεπτική αξία του και ίσως και αυτός ήταν ο λόγος που το θεωρούσαν και σύμβολο ανδρισμού και γονιμότητας. Κατά τη διάρκεια του Μεσαίωνα, μάλιστα, συνήθιζαν να σερβίρουν ένα είδος μπισκότου με κουκουνάρι, που είχε ως κύριο στόχο την ενίσχυση των ερωτικών επιδόσεων. Στην Κρήτη υπήρχε ένας μεγάλος αριθμός Πεύκων, αλλά οι χωρικοί χωρίς μέτρο αφαιρούσαν τον φλοιό της, τον πίτυκα, προς εξαγωγή, ενώ το ίδιο έκαναν και οι καρβουνάδες για την παραγωγή κάρβουνου. Αυτό περιόρισε πολύ τον αριθμό των δέντρων στο νησί. Το 1894 η εφημερίδα “Ηράκλειον” που εξέδιδε ο Αντώνιος Βορεάδης δημοσίευσε κύριο άρθρο με το θέμα αυτό αναδεικνύοντας το πρόβλημα της καταστροφής των δασών της Κρήτης. Αυτό είχε ως αποτέλεσμα η Γενική Συνέλευση των Κρητών να ψηφίσει ορισμένες απαγορευτικές διατάξεις για την προστασία του Πεύκου. Οι Κρήτες χρησιμοποιούσαν ακόμη τον πίτυκα για την οικιακή βαφή (έδινε ένα χρώμα καφέ προς βυσσινί). Τον καρπό, τα κουκουνάρια τα θεωρούσαν παχυντικά και τα έδινα σε όσους ανάρρωναν από ασθένειες. Από Πεύκο έφτιαχναν στα Σφακιά και μία σκάλα που ονόμαζαν κατσά ή κατσιά. Εφτιαχναν πατήματα (ανάβαθα σκαλιά) στον κορμό του δέντρου και το χρησιμοποιούσαν σαν χειρόσκαλα για να ανεβαίνουν σε απότομα υψώματα. Τις ανθισμένες κορυφές της κουκουναριάς τις έβραζαν και έπιναν το ζουμί κατά της διάρροιας.\nΈχει ευεργετική δράση στην αναπλήρωση κολλαγόνου στο δέρμα, δηλαδή στην αντιμετώπιση μωλωπών και κιρσών.\nΠροστατεύει τα κύτταρα από βλάβες και τη συσσώρευση λίπους στις αρτηρίες.\nΜπορεί επίσης να συντελέσει στην ανακούφιση των ρευματικών και των αρθριτικών που υποφέρουμε καθημερινά.\nΒάζουμε λίγη ποσότητα στην περιοχή που θέλουμε και κάνουμε ελαφριά επάλειψη ή μασάζ.\nΑκόμα, για την ικανοποίηση οποιασδήποτε απαίτησης μπορεί να αναμειχθεί με άλλα συστατικά για την παρασκευή σπιτικών καλλυντικών (λοσιόν και λάδι σώματος, κρέμα για τα μάτια και όλο το σώμα, λάδι σώματος, conditioner), προστατεύοντας το σώμα μας από την γήρανση δίνοντας μια μεταξένια υφή.


Αναζητείται Αντιδήμαρχος στη Φθιώτιδα, για χειροδικία σε δημοτικό υπάλληλο! - Ειδήσεις από την Ελλάδα και τον Κόσμο ! ΜΑΚΕΔΟΝΙΑ ΕΙΝΑΙ ΕΛΛΑΣ, MACEDONIA IS GREECE IS HELLAS\nΑρχική Επίκαιρα Κοινωνία Αναζητείται Αντιδήμαρχος στη Φθιώτιδα, για χειροδικία σε δημοτικό υπάλληλο!\nΑναζητείται Αντιδήμαρχος στη Φθιώτιδα, για χειροδικία σε δημοτικό υπάλληλο!\nΈνας δημοτικός υπάλληλος κατέθεσε μήνυση κατά του Αντιδημάρχου για χειροδικία. Ο Αντιδήμαρχος του Δήμου Μακρακώμης στη Λαμία, αναζητείται στο πλαίσιο του αυτοφώρου.\nΠροηγούμενο άρθροΣπανάκι: Το φύλλο του μετασχηματίζεται σε ανθρώπινο λειτουργικό καρδιακό ιστό!\nΕπόμενο άρθροΒόρειος Ήπειρος: Οδοιπορικό στην ελληνική γη που απελευθερώθηκε τρείς φορές και είναι ακόμα σκλαβωμένη (βίντεο)\nΣαν Σήμερα, 19 Φεβρουαρίου…\nΟ Ζάεφ μάς κουνάει το δάχτυλο απο πάνω! «Nα προσέχετε τις...\nΑποθεώθηκε η Ελληνική Ολυμπιακή Ομάδα Νέων\nΠανικόβλητη η Άγκυρα μετά απο τις τυμπανοκρουσίες πολέμου εκ μέρους των...\nΤην στιγμή που στην Ελλάδα παραχαράζουν την Ιστορία για την Μακεδονία...\nΚαλά το λένε!»Δώσε θάρρος στο χωριάτη…» Οι Σκοπιανοί ως «ευχαριστώ» για...\nΗ οργή του πατέρα της αδικοχαμένης φοιτήτριας Ελένης Τοπαλούδη για τους...\nΆσκηση Balikatan – Η αμφίβια άσκηση των ΗΠΑ στον Ειρηνικό που...


Aridaia365: Δήμος Αλμωπίας: Συνεδριάζει με τηλεδιάσκεψη το Δ.Σ. - Δείτε τα θέματα\nΔήμος Αλμωπίας: Συνεδριάζει με τηλεδιάσκεψη το Δ.Σ. - Δείτε τα θέματα\nΣας καλούμε να συμμετέχετε σε τακτική διαδικτυακή συνεδρίαση του Δημοτικού Συμβουλίου Αλμωπίας η οποία θα διεξαχθεί με τη διαδικασία της τηλεδιάσκεψης, την Παρασκευή 28 Μαΐου 2021 και ώρα 7.00μ.μ.(19.00’), σύμφωνα με τις διατάξεις της παρ. 1 του άρθρου 67 του Ν.3852/2010 όπως τροποποιήθηκε και ισχύει, σε συνδυασμό με το άρθρο 10 της από 11-03-2020 ΠΝΠ (ΦΕΚ 55/Α΄/11-3-2020):\n«Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής του» καθώς και των με αριθ.40/20930/31-03-2020 και 163/29-5-2020 εγκυκλίων ΥΠΕΣ, για λήψη αποφάσεων στα παρακάτω θέματα ημερήσιας διάταξης:\n3η Αναμόρφωση προϋπολογισμού – Τροποποίηση Τεχνικού Προγράμματος Δήμου Αλμωπίας, οικ. έτους 2021.\nΈγκριση έκθεσης ελέγχου Δ΄ τριμήνου έτους 2020 για την εκτέλεση του προϋπολογισμού του Δήμου Αλμωπίας.\nΈγκριση εξάμηνης πρακτικής άσκησης ενός (1) φοιτητή στο Δήμο Αλμωπίας.\nΑποδοχή της ανανέωσης παραχώρησης, κατά χρήση, των έργων – ευκολιών αναψυχής του αλσυλλίου «Δασάκι» στο Δήμο Αλμωπίας.\nΑνάθεση σε εξωτερικό συνεργάτη της παροχής συμβουλευτικών υπηρεσιών για την τροποποίηση του Οργανισμού Εσωτερικών Υπηρεσιών του Δήμου Αλμωπίας.\nΈγκριση χρήσης αιθουσών της σχολικής μονάδας του 4ου Δημοτικού Σχολείου Αριδαίας για τη διεξαγωγή εξετάσεων Palso στις 05 & 06 Ιουλίου 2021 εξετάσεις γλωσσομάθειας.\nΟνοματοδοσία κτιρίου Β του ημερήσιου ΕΠΑΛ Αριδαίας Νίκανδρος Παπαϊωάννου με προσθήκη ονόματος ¨Γεώργιος Αστρανίδης¨.\nΚοπές επικίνδυνων δέντρων εντός κοινοχρήστων χώρων του Δήμου Αλμωπίας.\nΛήψη απόφασης για την παραχώρηση κατά χρήση στην Πυροσβεστική Υπηρεσία Αριδαίας, υδροφόρου οχήματος της Πολιτικής Προστασίας του Δήμου.\nΈκδοση ψηφίσματος για την στήριξη των τουριστικών επιχειρήσεων Δήμου Αλμωπίας λόγω των επιπτώσεων της πανδημίας covid-19.


Scripta Πτερόεντα: Εδώ Βιέννη: Θα έβγαινες με ένα κορίτσι που διαβάζει;\nΕδώ Βιέννη: Θα έβγαινες με ένα κορίτσι που διαβάζει;\nΜία από τις αγαπημένες μου ατάκες που κυκλοφορούν στο ίντερνετ είναι η αποστροφή του John Waters «αν πάτε στο σπίτι κάποιου και δεν έχει βιβλία, μην κοιμηθείτε μαζί του». Κατά καιρούς εμφανίζονται στα social media διάφορες παραλλαγές οι οποίες παρότι αποδίδονται σε διάφορες διασημότητες που τις αναπαράγουν, συνήθως βασίζονται σε δύο άρθρα που προτρέπουν και αποτρέπουν αντίστοιχα τους αναγνώστες τους να «βγουν ραντεβού με ένα κορίτσι που διαβάζει» (ελληνικές μεταφράσεις των άρθρων αυτών έχουν κυκλοφορήσει εδώ και εδώ).\nΣτη Βιέννη, ένα τέτοιο κορίτσι είναι εύκολο να το εντοπίσεις, κι όχι μόνο στα βιβλιοπωλεία ή να κάθεται μ’ ένα βιβλίο στο χέρι στην απέναντι θέση του τραμ, αλλά έξω. Στην ομώνυμη πλατεία του 5ου Διαμερίσματος της πόλης για παράδειγμα. Με πρωτοβουλία επαγγελματιών της περιοχής έχει στηθεί εκεί μια βιβλιοθήκη ανοιχτή στο κοινό. Όποιος περαστικός θέλει μπορεί να σταθεί και να ξεφυλλίσει κάποιο βιβλίο, ακόμα και να το πάρει μαζί του. Και να το επιστρέψει μετά ή να φέρει κάποιο άλλο δικό του, προς αντικατάσταση. Όσοι θέλουν μπορούν να συμβάλλουν στο ταμείο για την αγορά νέων τίτλων που έχουν συστήσει οι επαγγελματίες της περιοχής, αν και τελικά η ανταλλαγή βιβλίων δείχνει να λειτουργεί αρκετά καλά. Πολλά από τα βιβλία αυτά καταχωρούνται και στην πλατφόρμα bookcrossing.com.\nΑντίστοιχες βιβλιοθήκες υπάρχουν και σε άλλα σημεία της Βιέννης, ενώ πριν μερικούς μήνες παρεμφερή πρωτοβουλία είχαν αναλάβει οι δανειστικές βιβλιοθήκες Σάλτσμπουργκ-Βαυαρίας, σε συνεργασία με τις τοπικές σιδηροδρομικές εταιρείες, οπότε και τοποθέτησαν βιβλία με ειδική σήμανση τόσο στα βαγόνια των συρμών όσο και στις αποβάθρες σε ειδικά διαμορφωμένα σταντ.\nΑπό τη βιβλιοθήκη αυτή περνάω συχνά, είναι ωραίο σημείο για να δώσεις ραντεβού με την παρέα σου. Τα τελευταία δύο Σάββατα έφτασα νωρίτερα από τους υπόλοιπους, διάλεξα ένα βιβλίο και κάθησα στο παγκάκι που βρίσκεται ακριβώς δίπλα. Την πρώτη φορά μέτρησα τέσσερις περαστικούς που έριξαν μια ματιά στη βιβλιοθήκη, ενώ μόνο ένα ζευγάρι την άνοιξε τελικά και πήρε ένα βιβλίο. Τη δεύτερη φορά, εκείνη ήταν η πρώτη επισκέπτρια. Την είδα να έρχεται από μακριά πάνω στα πατίνια της. Όμορφη, χωρίς κάτι το εξεζητημένο. Έφτασε στη βιβλιοθήκη και από την τσάντα που είχε στην πλάτη της έβγαλε μερικά βιβλία. Τα μοίρασε στα ράφια και πήρε δυο-τρία άλλα. Τη στιγμή που πήγα να της μιλήσω χτύπησε το κινητό μου. Μέχρι να απαντήσω στο τηλέφωνο εκείνη είχε φύγει κι έκτοτε δεν την έχω ξαναπετύχει αν και πέρασα μερικές φορές από κει. Ίσως την δω απόψε. Θα έχω και το κινητό κλειστό, μην με αναζητήσει κανείς.


The X- Factor: Το παρασκήνιο, οι αλλαγές και η νέα κριτική επιτροπή\nΜπορεί το «The Voice» να βρίσκεται ακόμα σε εξέλιξη σημειώνοντας μεγάλη επιτυχία, ωστόσο οι ιθύνοντες του ΣΚΑΪ έχουν ξεκινήσει να δουλεύουν πυρετωδώς για το νέο και ανανεωμένο κύκλο του «X–Factor».\nΤην προηγούμενη τηλεοπτική σεζόν το μουσικό τάλεντ σόου «X-Factor» επέστρεψε και πάλι στην ελληνική τηλεόραση, «πρωταγωνιστώντας» στην προτίμηση των τηλεθεατών. Δεν είναι τυχαίο που στην τελευταία εκπομπή ανακοινώθηκε ότι το σόου θα συνεχιζόταν και για δεύτερη χρονιά. Και μπορεί στην πορεία το κανάλι να εξασφάλισε τα δικαιώματα του πολυσυζητημένου «The Voice» και να έδωσε σ’ αυτό προτεραιότητα, αλλά το «λόγο» του θα τον κρατήσει. Γι’ αυτό άλλωστε οι συντελεστές έχουν ξεκινήσει την αναζήτηση των τραγουδιστών σε Αθήνα, Θεσσαλονίκη και Κύπρο, ώστε να γίνει η πρώτη επιλογή, το λεγόμενο pre casting.\nΑπό εκεί και πέρα πιάνουν δουλειά οι κάμερες και ξεκινά η διαδικασία του παιχνιδιού, που δεν είναι άλλη από τα μαγνητοσκοπημένα επεισόδια των οντισιόν. Εδώ θα έχουμε και μια πολύ βασική αλλαγή, καθώς οι οντισιόν θα γίνονται χωρίς την παρουσία του κοινού. Ο εκάστοτε διαγωνιζόμενος θα βρίσκεται απέναντι από την κριτική επιτροπή, ενώ φίλοι και συγγενείς θα παραμένουν στο green room με την Ευαγγελία Αραβανή.\nΣταθερός ο Ρουβάς\nΣτο «τιμόνι» της παρουσίασης εννοείται ότι παραμένει ο απόλυτος Έλληνας σταρ Σάκης Ρουβάς, ενώ η κριτική επιτροπή θα είναι εντελώς ανανεωμένη μετά και την αποχώρηση της Πέγκυς Ζήνα και του Γιώργου Θεοφάνους. Πρόσφατα έγινε μια κρούση στον τελευταίο, στον Θοδωρή Μαραντίνη και την Τάμτα για να δουν αν επιθυμούν να παραμείνουν στις θέσεις τους, αλλά τελικά αποφασίστηκε να γίνει ριζική ανανέωση. Σύμφωνα με πληροφορίες, αυτή θα αποτελείται από τον Γιώργο Λεβέντη, την Έλλη Κοκκίνου, την Τάμτα -η οποία ήταν και στον προηγούμενο κύκλο- και τον Γιώργο Μαζωνάκη που, όπως λέγεται στα πηγαδάκια, κατάφεραν και τον έπεισαν! Τέλος, τα γυρίσματα για τις οντισιόν αναμένεται να ξεκινήσουν μέσα στο Φλεβάρη, ενώ σύμφωνα με τον πρώτο προγραμματισμό η πρεμιέρα υπολογίζεται για τις 17 Μαρτίου.\nPrevious : Aυτό είναι το ολοκαίνουριο τραγούδι του Παντελή Παντελίδη – Οι στίχοι που συγκλονίζουν!\nNext : Αγνώριστη η Kim Kardashian: Δείτε τη μεγάλη αλλαγή στην εμφάνιση της


ΟΦΗ: Λογαριάζει χωρίς τον Αναστόπουλο ο Κορωνάκης; | Onsports.gr\nhome ΠοδόσφαιροSuper LeagueΟΦΗ: Λογαριάζει χωρίς τον Αναστόπουλο ο Κορωνάκης; Κοινοποιήστε\nΟΦΗ: Λογαριάζει χωρίς τον Αναστόπουλο ο Κορωνάκης;\tΣυντάκτης: Onsports team\nΔημοσίευση: Τρίτη, 26 Ιουνίου 2012 14.49\nΞεκίνησε τις μεταγραφές ο ΟΦΗ, χωρίς όμως να έχει κλείσει το βασικό κεφάλαιο που δεν είναι άλλο από την οριστικοποίηση της παραμονής του Νίκου Αναστόπουλου. Τρεις παίκτες του Ρούβα απέκτησαν οι Κρητικοί...\tΟ Κορωνάκης δεν έχει ακόμα έρθει σε συμφωνία με τον Αναστόπουλο για να πορευθούν μαζί και τη νέα περίοδο. Αυτό, όμως, φαίνεται ότι δεν τον εμποδίζει να κανονίσει μόνος του τα της ενίσχυσης του ΟΦΗ. Οι Ηρακλειώτες, λοιπόν, ήρθαν σε προφορική συμφωνία με τρεις παίκτες του Ρούβα και συγκεκριμένα τους Περογαμβράκη, Ταχματζίδη και Τζιράκη. Ο Περογαμβράκης, ο οποίος έχει ξαναπεράσει από τον ΟΦΗ, είναι 24 ετών και αγωνίζεται ως επιθετικός, ενώ τη σεζόν που ολοκληρώθηκε ήταν ο πρώτος σκόρερ του Νοτίου Ομίλου της Football League 2 με 9 γκολ.\nΖητάμε σαν διοικούσα επιτροπή πίστωση χρόνου και θα κριθούμε από τα έργα μας».\tΚατηγορία: Super League


Ινφαντίνο, το γρήγορο πιστόλι | SDNA\nΙνφαντίνο, το γρήγορο πιστόλι\n10 Ιανουαρίου 2017, 22:15\nΤελευταία ανανέωση: 10 Ιανουαρίου 2017, 22:19\nΟ Αλέξης Σπυρόπουλος γράφει για την ιστορική - υπαγορευόμενη από τους νόμους της αγοράς απόφαση του Τζιάνι Ινφαντίνο περί αύξησης του αριθμού των ομάδων που συμμετέχουν στο Παγκόσμιο Κύπελλο σε 48.\nΟι ομάδες στο Παγκόσμιο Κύπελλο θα είναι, σε μία δεκαετία, 48. Επειδή αυτό υπαγόρευσε η αγορά. Και η πολιτική. Δεν είναι «προς θάνατον», ούτε το ένα ούτε το άλλο. Η έρευνα έδειξε πως οι +16 ομάδες θα φέρουν +600, πάνω-κάτω, εκατομμύρια κέρδος. Για τις ψήφους από τις μεγάλες δεξαμενές, Αφρικανών και Ασιατών, δεν χρειαζόταν καν έρευνα.\nΑνέκαθεν, η αγορά και η πολιτική τα υπαγόρευαν αυτά. Σε κάθε εποχή, με διαφορετικό τρόπο. Δεν…χάλασε, τώρα, ο κόσμος. Ενας κόσμος που στη ροή του προηγούμενου αιώνα έγινε, από ένας κόσμος ολίγων αποικιοκρατών, ένας κόσμος πολλών ξεχωριστών κρατών. Η FIFA των 30, κάποτε, μελών έχει γίνει, σήμερα, η FIFA των +200 ομοσπονδιών.\nΟι 13 ομάδες του 1930, ή και του 1950, μπορεί να ήταν έως πολλές. Η Ουρουγουάη τους έκανε όλα τα έξοδα, και πάλι μονάχα τέσσερις ευρωπαϊκές ομάδες ανέβηκαν, περίπου σαν εθελοντές, στο πλοίο για το πρώτο Μουντιάλ. Ένα μήνα να φτάσουν, ένα μήνα να επιστρέψουν. Προπολεμικά, έπαιξαν Μουντιάλ η Κούβα και η Ινδονησία για να μεγαλώσει, λίγο, ο αριθμός.\nΤότε μία πόλη, το Μοντεβιδέο στην εμπορική ακμή του, αρκούσε να στεγάσει ολόκληρη τη διοργάνωση. Αλλαγές, ν’ αντικαταστήσεις ποδοσφαιριστή με ποδοσφαιριστή, πρώτη φορά έγιναν το 1970. Ο κόσμος προχωρεί, το ποδόσφαιρο προχωρεί, το Παγκόσμιο Κύπελλο προχωρεί. Αν οι 13 ομάδες του ’30 και του ’50 ήταν πολλές, οι 32 ομάδες στον 21ο αιώνα είναι, πια, λίγες.\nΟι όποιες αντιδράσεις εξυπηρετούν, μονάχα, κάποια «τιμή των όπλων». Την τιμή ενός κατεστημένου, που αντιλαμβάνεται εαυτόν σαν ολιγοπώλιο στην αριστεία του σπορ. «Θα πέσει η ποιότητα». Να το ακούς, π.χ., από…Αγγλους. Σιγά! ‘Η ν’ακούς απ’ τον Ρούμενιγκε, επειδή δεν ρώτησαν να πάρουν την άδειά του, ότι «δεν μπορεί η εμπορικότητα να είναι το παν».\nΟ οποίος Ρούμενιγκε το είπε όχι ως Μπάγερν, το είπε ως εκπρόσωπος της ECA, δηλαδή των τοπ-κλαμπ της Ευρώπης, δηλαδή των κλαμπ που τα καλοκαίρια, κόντρα στους ίδιους τους προπονητές τους τις πιο πολλές φορές, σέρνουν τις ομάδες τους σε τουρνέ στην Ασία και στην Αμερική. Αλλά…δεν μπορεί η εμπορικότητα να είναι το παν. Εδώ είναι που λένε, κοίτα ποιοι μιλάνε.\nΟ Ινφαντίνο αποδεικνύεται, πρώτον, πιστόλι. Δεύτερον, γρήγορο πιστόλι. Το είπε. Και το έκανε, μπαμ-μπαμ. Δίχως, εδώ έγκειται το χρυσούν μετάλλιον του ανδρός, ν’ αφήσει περιθώριο στο παραμικρό αντεπιχείρημα ουσίας. Τα ματς γίνονται (από 64) 80, αλλ’ ο χρόνος που τα κλαμπ θα παραχωρούν τους παίκτες παραμένει ίδιος, ένα τουρνουά 32 ημερών.\nΙδιος παραμένει, επίσης, ο αριθμός των αγώνων που οι παίκτες των κλαμπ θα επωμιστούν. Μάξιμουμ, επτά. Στην πραγματικότητα, ο Ινφαντίνο μείωσε τον αριθμό. Οι παίκτες των ομάδων που θ’ αποκλειστούν στη φάση των ομίλων, θα έχουν δώσει δύο αγώνες, όχι τρεις. Και η διοργάνωση θα ‘ναι, γενικώς, πιο σπιντάτη. Ομιλοι φαστ-τρακ, λιγότερα ήσσονος σημασίας ματς στην αρχή, πιο πολλά νοκ-άουτ μετά.\nΕνδεχομένως, λιγότερες παρατάσεις και περισσότερες ρουλέτες-πέναλτι. Μένει ν’ αποσαφηνιστεί. Και αυτό, και το πώς θα μοιραστούν οι ήπειροι τις +16 θέσεις, και το πώς θ’ αναδιοργανωθούν τα φορμάτ των ανά ήπειρο προκριματικών, και το πώς θ’ αναθεωρηθεί εκ βάθρων η διαδικασία και η λογική του ranking, πώς θ’ αποφευχθούν βολικά αποτελέσματα στο τρίτο και τελευταίο ματς του ομίλου, πολλά.\nΑλλά κι ο χρόνος, ως το 2026, είναι πολύς. Προς το παρόν, καταγράφουμε την αποφασιστικότητα και την αποτελεσματικότητα. Το μπαμ-μπαμ. Ένα προαπαιτούμενο, τα σπιντάτα πράγματα, της εποχής. Γιατί, λοιπόν, γκρινιάζει η ελίτ; Για τον ίδιον, πάντοτε, λόγο. Πιέζουν, για να πάρουν. Χρήματα, προνόμια, ο,τιδήποτε. Θα πάρουν!\nΜάνι-μάνι, ένα πρώτο παράδειγμα, με τις +16 ομάδες θα παίξουν στο Μουντιάλ +368 ποδοσφαιριστές. Αυτοί, ανεξάρτητα ποια χώρα εκπροσωπούν, στην πλειονότητα θα είναι δικοί τους ποδοσφαιριστές. Των ευρωπαϊκών κλαμπ. Αρα, απλά μαθηματικά, οι αποζημιώσεις των ευρωπαϊκών κλαμπ για την παραχώρηση των ποδοσφαιριστών τους στο Παγκόσμιο Κύπελλο θα πολλαπλασιαστούν.\nΤελευταίο ερώτημα, Ελλάδα. Μας γίνεται, κατά τι έστω, πιο εύκολο να ξαναπάμε; Η απάντηση είναι τρία γράμματα. Ο-χ-ι. Η Ευρώπη των 13 ομάδων στο Μουντιάλ (13+1 αν είναι και η οικοδέσποινα, π.χ. η Ρωσία του χρόνου), η προεργασία είναι ότι θα πάρει +3 θέσεις, δηλαδή 16, ακριβώς το ένα τρίτο του ταμπλό, 16/48. Μία, σε καθένα απ’ τους 16 ομίλους.\nΗ επέκταση θα είναι κυρίως προνομιακή για την Αφρική, για την Ασία, για την Αμερική (με αυτήν, ακριβώς, τη σειρά). Η Αφρική θα έχει, το λιγότερο, 9 ομάδες, μπορεί και 10. Η Ασία, μίνιμουμ 8. Η Νότια Αμερική 6, μπορεί και 7. Εμείς, με 16 στις 55 της Ευρώπης να προκρίνονται, δεν μπορούμε να ποντάρουμε στο φορμάτ. Το μοναδικό ασφαλές ποντάρισμα είναι να φτιάξουμε, πάλι, την ομάδα.\nMήτρογλου: «Στόχος να πάμε στο Μουντιάλ»\nΒαριά «καμπάνα» στην Ελλάδα για το ματς με τη Βοσνία!